Gizarte mobilizazioa >> 'Gestoak' >> Zenbait eragozpen\nAipagarriak dira ikastetxe eta unibertsitateetan sorturiko BAK-Gesto por la Pazeko taldeak. Ahulak ziren taldeok; ikasleak, hau da, kideak, lauzpabost urte baino ez baitziren aritzen zentrootan, eta erreleboa ez zegoen bermaturik. Anexos:GxP Txurdinaga y UD por_LASA_y_ZABALA_ETB . Hala ere, honelako taldeen sustraitzea benetan deigarria izan zen. BAK-Gesto por la Pazek izandako 206 kontzentrazioetatik, 60 irakas zentroetan sortutakoak izan ziren, institutu eta unibertsitateetan, batik bat1.\nBAK-Gesto por la Pazeko talde gehienek arazo handirik gabe jardun zuten, hau da, euren gestoari eutsi ahal izan zioten, Etxarri Aranazeko kasuan izan ezik Anexos:ï»¿19951110 DN Etxarriï»¿ . Nafarroako herri horretan gestoaz arduratzen zen gure taldeak jasandako eraso, jazarpen eta mehatxuak hain ziren bortizak, ezen akabuan, kontzentrazioak bertan behera uztera behartu baitzituzten. Ezelango argazkik ez luke taxuz islatuko pertsona hauek sufritu zuten benetako erasoa.\nPentsa liteke, ondo pentsatu ere, hainbeste urteren bueltan, etengabeko mobilizazioak nekea eta abandonua ekarriko zuela. Baina ez zen horrela gertatu Anexos:ï»¿ETB_concentraciónï»¿ . Aitzitik, su eten edo tregua aldietan, BAK-Gesto por la Pazeko taldeen elkarrenganako loturak maskaldu eta euren baitako indarra ahulduz joan zen. Gesto gehienek eutsi zioten ETAren indarkeriaren amaierara arte, baina erantzunik egokiena ez zen hura izan.\n1.Haietako sei ez ziren Koordinakundeko kide formala izatera heldu.


CARPA BASQUE, Zer jan hura izan - Sagardoa Route\nCARPA BASQUE, Zer jan hura izan\nGasteizen izango den Final 4 ekitaldiaren harira Basque markapean baserria izango da bertako produktuak dastatu ahal izateko. Gerturatu eta gozatu euskal gastronomiaz bere sortzaileen eskutik! Euskal Sagardoa Jatorri Deitura eta beste dastatzeko aukera izango duzu!\nMaiatzak 17, 18 eta 19\nIgandean eguerdirarte bakarrik\n– Dastatze barra\n– Dasta lekua\nProduktu anitzeko dastatzeak Mikel Garaizabalen eskutik.\n– Tailer eremua:“Nirea Team”-era batu, landa eremubizi baten alde!/\n“Nirea Team”maskota sortu\nSlow Food espazio gastronomikoa non tokiko produktua protagonista izango den Km 0 eta sasoiko produktuekin kontzientziatzeko ekintzak burutuz. Ekitaldia Aitor Buendía (Euskadi Gastronomia Saria eta "Ibilbidea geldoaren" programako zuzendaria) koordinatuko ditu eta honako jarduera hauek izango dira:\n– Esperientzi gastronomikoak eta bertako produktuen dastatzea: Idiazabal jatorri deituradun gazta, Euskal Sagardoa, eztia (Montaña Alave), Rioja Alavesa, Getaria, Bizkaia eta Arabako Txakolina, fruta eta barazki ekologikoak, ekoizle eta baserritarren presentziarekin.\n– Slow Food Arabako Gustuen Laborategia: Arabako produktu desberdinen dastaketa ekoizleen eskutik.\n– Esperientzia gastronomikoak eta gure lurraldeko produktuen dastaketa, hala nola artisau ogia, artisau txokolateak, fruta eta barazki organikoak, barraskilo organikoak, beren ekoizleen presentziarekin.\n– Tailer eremua: “Nirea Team”-era batu, landa eremubizi baten alde!/\n“Nirea Team”ekinen trenatu.\n12:30-14:30 eta 15:30-21:00\n– Tailer eremua\n“Nirea Team”-era batu, landa eremubizi baten alde!\n“Nirea Team” hazten (txontxongilo tailerra).\nOiharteko Euskal Sagardoa latan\nASTIGARRAGAKO PETRITEGI SAGARDOTEGIAK IRABAZI DU EUSKAL HERRIKO V. SAGARDO TXAPELKETA HERRIKOIA


Sin categoría | Atletismo Batzordea – Comisión de Atletismo | 3 orria\nBolumburu Krossa bertan behera gelditzen da\nData: 2 abendua, 2017 Egilea: amorrosta\nSentitzen dugu, baina egoera ikusita eta pena haundiz aurtengo edizioa bertan behera lagatzia erabaki dugu. Arraten dagoen elur kopurua eta bideen egoera escasagaitik erabaki hau hartzera behartuta ikusi gara. Mila esker arduratu zareten gustioi eta azkenengo momenturarte lan egiteko prest … Jarraitu irakurtzen →\nBolumburu Krossa Abenduak 3, Arraten\nData: 25 azaroa, 2017 Egilea: amorrosta\nAurten LXVIII. edizioa ospatuko dugu eta gainera gure froga Gipuzkoako Txapeleketarako puntuagarria izango da. 9 karrera osatuko dute aurtengo progama. Hemen ordutegiak. Mem_Bolunburu_2017 Animatu igotzera eta Gipuzkoako atleta onenak animatzera.\nJulen Teran Irungo Krossan irabazle\nData: 20 azaroa, 2017 Egilea: amorrosta\nHasi da 2017-2018 kross denboraldia Irunen eta bertan gure atletak ezin hobeto hasi dira. Julen Teran garaiena lortu zeban eta Aitziber Urkiola 4. postua lortu zuen. Hemen gure atletak lortutako emaitzak: Sub-16 7. Jone Acuña 15. Maddi Tejada Sub-20 8. … Jarraitu irakurtzen →\nMultikirolaren lehengo jardunaldia martxan 80 umiekin\nData: 22 urria, 2017 Egilea: amorrosta\nZapatuan ospatu genduen multikirolaren lehenengo jardunaldia. Goiz euritxo baten Eibarko 3. eta 4. mailetako eskolarteko atleta gazteak atletismoarekin lehenengo pausoak emon zituzten karrea eta jaurtiketeekin.\nAurten ere hemen: V. Asier Cuevas Herri Lasteketa Urriak 28an\nData: 27 iraila, 2017 Egilea: amorrosta\nHeldu da. Aurten 5. edizioa ospatuko dugu Asier Cuevas Herri Lasterketakoa. Hemendik korrika edo kirola gustokoa duzuen gustiok gonbida nahi dizuegu parte hartzera, egun hau jai bat bihurtzeko. Hemen aurtengo kartela: Animatu eta etorri ondo pasatzera eta korrika pizkat egitera!!\nXXII. Simon Aldazabalen emaitzak\nData: 10 iraila, 2017 Egilea: amorrosta\nGaur ospatu da XXII. edizioa eta 55 lagun batu dira Deporren Arratera igotzeko. Hasiera batetik Peio Osoro eta Aitziber Urkiola frogaren burua hartu dute eta Arratera heldu arte mantendu dute. Mutiletan Alai Ayala eta Enrique Zafra osatu dute podiuma eta … Jarraitu irakurtzen →


Kontadores gazte zentroa - 33 GAZTEEN ANTZERKI TOPAKETA 2022\n33 GAZTEEN ANTZERKI TOPAKETA 2022\nMaiatzaren 16tik Ekainaren 15era, 24 antzezlan eskainiko dira Donostiako 6 agertokitan\nDonostia Gazteria da Topaketaren antolatzailea eta 33. edizio honetan Donostia Kultura eta Kutxa Kulturekin batera aritu da elkarlanean.\n33. Gazteen Antzerki Topaketan 24 antzezlan eskainiko dira hiriko sei agertokitan maiatzaren 16tik ekainaren 15era.\n14 eta 30 urte bitarteko gazte antzerkizaleen Topaketan parte hartzaileek hain ezagunak diren hiriko hainbat agertokietan antzezteko aukera izango dute; hala nola, Victoria Eugenia Antzokiko Club Aretoa, Antzoki Zaharra, Gazteszena, Lugaritz, Kutxa Kultur Kluba edota Kontadores.\nTopaketaren helburu nagusia gazteria eta antzerkiaren arteko harremana sustatzea da. Izan ere, antzezle edota publiko izateko aukera dute emanaldietan. Era berean, gazteriaren artean kultura ekitaldietara joateko ohitura bultzatu nahi da, eta baita haien sortzaile gaitasuna ere.\nHorrez gain, Topaketaren bitartez parte hartzaileen kultur ekoizpenaren berri ematen da, antolatzaileen hedapen kanalei eta espresuki topaketetarako sortutako materialei esker.\nBestalde, ekoizpen propioak nahiz klasikoak ikusi ahal izango dira; eta, balorazioaz Aia Kruse, Asier Oruesagasti eta Nerea Gorriti antzezleak arduratuko dira. Sari banaketa ekainaren 18an izango da.\nSarreren prezioari dagokionez, 3 eurokoa izango da espazio guztietan.\nSalmenta guneei dagokionean, Victoria Eugenia, Antzoki Zaharra, Gazteszena eta Lugaritzeko antzerki lanak ikusteko sarrerak Donostia Kulturako webgunean erosi ahalko dira maiatzaren 9tik aurrera; baita obra bakoitza antzeztuko den espazioaren leihatilan ere.\nKutxa Kultur Klubeko eta Kontadoreseko emanaldien sarrerak berriz egunean bertan erosi ahal izango dira tokiko leihatilan bertan.\nInformazio gehiago honako estekan: https://labur.eus/gGnux:\nAgirre Miramon 4 (Gros)


Etiketa: estekak »2. orrialdea 3. orrialdea» Martech Zone\nBideoa: Startupentzako bilaketa-motorea optimizatzea\nIgandea, urtarrila 13, 2013 Igandea, urtarrila 13, 2013 Douglas Karr\nIrakurketa ordua: 3 minutu Azkenean abiapuntua lurretik atera zenuen baina inork ezin zaitu bilaketa emaitzetan aurkitu. Startup askorekin lan egiten dugunez, arazo izugarria da ... erlojua martxan dago eta diru-sarrerak lortu behar dituzu. Bilaketan aurkitzea kanpoko talde bat kontratatzea baino askoz ere ekonomikoagoa da. Hala ere, Google ez da oso atsegina domeinu berri batekin. Bideo honetan, Google-ko Maile Ohye-k zer egin dezakezun eztabaidatzen du\nIrakurketa ordua: 3 minutu Marketinaren babesek markaren ikusgarritasuna eta webgunearen trafikoa gainditzen duten balio handia aurkezten dute. Gaur egun merkaturatzaile sofistikatuek babesekin ahalik eta etekinik handiena atera nahi dute, eta horretarako modu bat bilaketa-motorren optimizazioaren abantailak da. SEOrekin marketin-babesak hobetzeko, eskuragarri dauden babes mota desberdinak eta SEO balioa aztertzeko beharrezkoak diren irizpide nagusiak identifikatu behar dituzu. Komunikabide tradizionalak - Inprimatutako, telebistako, irrati bidezko babesak ohiko komunikabideen bidez etorri ohi dira\nLineako ipuin bisualen eragin dramatikoa\nAsteartea, abuztua 21, 2012 Igandea, urria 4, 2015 Douglas Karr\nIrakurketa ordua: <1 minutu Hemen dago hainbeste irudi erabiltzeko arrazoia Martech Zone… Badabil. Testu edukia ardatz den bitartean, irudiek orrialdeak orekatzen dituzte eta irakurleek etorriko denaren berehalako inpresioa lortzeko bitartekoak eskaintzen dituzte. Irudiak zure edukia garatzeko orduan estrategia txikia da. Oraindik ez baduzu, saiatu zure dokumentuko, mezu edo orrialde bakoitzeko irudi bat ematen\nIrakurketa ordua: 2 minutu Zer dute Washington Postek, BBC News-ek eta New York Times-ek komunean? Apture izeneko tresna erabiliz, beren webguneetako esteken edukien aurkezpena aberasten ari dira. Testu esteka soil bat baino, Apture estekek leiho berri bat sortzen dute saguaren gainean, testuinguruarekin erlazionatutako eduki ugari bistaratzeko.\nSEO: 10 lotura tentazio ekidin\nOsteguna, azaroa 5, 2009 Astelehena, iraila 21, 2015 Adam Txiki\nIrakurketa ordua: 2 minutu 5 ″ /> Google-k urrezko estandarra webgune bat ondo sailkatu behar duen edo ez aldatzen jarraitzen du denborarekin, baina denbora luzez metodo onena aldatu gabe dago ... gune egokiak eta autoritatezkoak dituzten atzera loturak garrantzitsuak dira. Bilaketa-motorren optimizazioan eta eduki bikain askok zure webgunea gako-hitz zehatzetarako indexatu dezakete, baina kalitatezko atzeko estekek bere maila igoko dute. Atzera estekak merkantzia ezaguna bihurtu direnez, lotura iruzur eta zerbitzu askok jarraitzen dute\n← Aurrekoa 1 2 3 Hurrengo →


Areagotu salmentak influenceren bidezko marketinarekin (Online) - Euskadi+innova\nAreagotu salmentak influenceren bidezko marketinarekin (Online)\nGaur egungo egoeran, publizitateari alergia zaio eta pertsonak ez dira fidatzen ohiko marketin-metodoez; eta, aldi berean, izugarri garatu eta erabiltzen dira sare sozialak. Horrek aukera ematen du erabiltzaile batzuk gai izan daitezen publiko zabal batean inpaktua izateko.\nJoera horri esker, izena eta ospea bereganatzen dituzte sare sozialetan influencer gisa ezagutzen diren pertsonek, eta beren jarraitzaileen erosketa-portaeretan eta -erabakietan eragina izatea lortzen dute; horrek jarraitzaile askorengandik itzulkin handia lortzea dakar, beste bide batzuetatik ez bezala.\nMarkek eta publizitate-agentziek gero eta gehiago eskatzen dute influencer bidezko marketina. Marketin-modu horretan, influencerek gomendioak emateko eta sortzeko duten ahalmen osoa erabiltzen da markentzako benetako eduki bakarra sortzeko. Halaber, funtsezko estrategia bihurtu da edozein markarentzat, inbertsioaren itzulkinagatik ez ezik, markaren eta komunitatearen hurbiltasuna eta sinesgarritasuna areagotzeko aukera ematen duelako.\nMarketin-mota hau urte gutxian garatu da, eta, haren arabera, gizabanako batzuek, inbertsio handirik eta/edo azpiegitura-beharrik gabe, kostu ekonomiko nabarmena duten publizitate-kanpaina handien pareko emaitzak lor ditzakete.\nDena den, zaila da influencer egokia aurkitzea eta aukeratzea, eta denbora behar izaten da. Jardunaldi honen bidez, alor horretaz dakiguna azaldu nahi dizuegu, eta estrategia hori gauzatzeko trikimailu batzuk zuekin partekatu.\nFuntsezkoa da teknika hori zertan datzan jakitea eta marketin-planean teknika horretaz baliatzeak zer abantaila dituen jakitea. Horretarako, marketin-mota hori ondo nola egiten den jakin behar da, eta, orobat, influencer bat bilatzean kontuan zer neurri izan behar diren.\nInfluenceren bidezko marketinari buruzko mito batzuk erauziko ditugu. Inbertsio handiak egin behar dira influencerekin lan egiteko? Jarraitzaile-kopuruaren araberakoa da kanpainaren arrakasta?\nLaburbilduz, influencerak baliatuz kanpaina bat egiteko, pertsona egokia aurkitzea da zailena, erraza dirudien arren; pertsona horrek markarekin konprometitu behar du, eta publikoarengana iritsi.\n1. Influenceren bidezko marketinaren ahalmena aprobetxatzea.\nZer egin dezakete influencerek zure markaren alde?\nInfluenceren bidezko marketinaren merkatuaren tamaina.\n2. Influenceren bidezko zure marketin-kanpainarako oinarri ona ezartzea\nDefinitu kanpainaren estrategia, helburuak, mota, etab.\n3. Nola identifikatu ondo influencerak\nInfluencerak aukeratzean kontuan hartu beharreko faktoreak\nNola aurkitu halako influencerak\nNegozioetako pertsonak, marketin-arduradunak eta gaian interesa duen oro.


"Azterketa serioak egin behar dira, sekulako arriskua dagoelako" - Irutxuloko Hitza : Irutxuloko Hitza\n"Azterketa serioak egin behar dira, sekulako arriskua dagoelako"\nAltzako kiroldegiko lanak atzeratu egin dituzte, hango lurretan espero baino amianto gehiago topatu dutela eta; Jesus Uzkudunek ezagutzen ditu halako kasuak, eta gaia gertutik jarraituko du.\nJesus Uzkudun; Asviamie elkarteko kidea eta amiantoan aditua.\nAmiantoarekin lan egindakoa da Jesus Uzkudun, Orbegozo enpresan. CCOO sindikatuko idazkaria izan zen urte askoan, eta amiantoaren aurkako borrokan daramatza azken hemezortzi urteak. Asviameko kidea da, Euskadiko Amiantoaren Biktimen Elkartea, eta eskuartean ikertzeko hainbat kasu dauzka, tartean, Altzakoa. Nolatan hasi zinen amiantoaren inguruan ikertzen? Orbegozon lanean ari nintzela, lan osasunarekin kezkatua nenbilen. Amiantoaren inguruan irakurtzen nuen, baina, beti, Uralita fabrikekin lotzen zuten. Guk erabiltzen genuen amiantoa, labeetan eta konpontzen genituen frenoen zapatetan, baina horri ez zitzaion garrantziarik ematen. Gogoan dut, 1990. hamarkadan, lanean askotan goitik behera zuri geratzen nintzela. Eraman genuen lehen epaiketa, 1997an izan zen. Gasteizko kamiolari bat mesotelioma baten ondorioz hil zen, pleurako minbiziak jota. Nahiz eta Eusko Jaurlaritzako dokumentu ugaritan agertu frenoen zapatek amiantoa zutela, galdu egin genuen. Ordurako borrokan genbiltzan amiantoa debekatzeko, langileek horren ondorioz bi aldiz ordaindu gabe. Hau da, lehenengo kutsatuak izan, eta, gero, lanpostua galdu. Hortik hasi nintzen, eta pixkanaka ehunka kasu gehiago agertu dira. Momentu honetan, tramitean dauzkat nirekin Orbegozon lanean aritutako bi lagunen kasuak, eta Tolosako paper-fabrikan aritutakoak, esaterako. Osasun zaintzan, amiantoarekin 3.000 lagun ginen izena emanda hasieran, eta orain, 7.400 inguru gaude. Erronka dugu, izena eman dezan amiantoarekin lan egin duen jende gehiagok. Behin gaixotasuna agertuta, ez baduzu amiantoarekin aritu zarela dioen justifikanteren bat, gero, oso zaila da lortzea. Enpresei dirua kentzen badiegu, hurrengorako neurriak hartuko dituzte. Amiantoa mineral batzuen batura da, baina zertarako erabili izan da? Industrian, bereziki, I. Mundu Gerraren ostean hasi ziren amiantoa erabiltzen: fundizioetan, labeak isolatzeko, bakelitetan, autoen bolanteetan, teilatuetan, ur-hodietan… Kanpotik ekarritako produktu bat da, Kanada, Errusia edo Hego Afrikatik. Urte batzuetan saltzen zuten produktu miragarri gisa; merkea, suak ez zuena erretzen, eta isolatzaile oso ona. Hala ere, duela 2.000 urte jada, esklaboek aurpegia babesten zuten, bazekitelako zer gertatzen zen. 1984an arau bat atera zuten, arriskua zegoenez, hauts kantitate bat errespetatu beharra zegoela esanez. Gerora, demostratu da alferrikako neurria zela, eta debekatzea zela irtenbide bakarra. Azkenean, 2002an debekatu zuten. Hala ere, oraindik tonaka eta tonaka amianto topa dezakegu Euskal Herriko leku askotan. Horregatik, inbentarioa egiteko eskatzen ari gara, eta Hernani izan da lehen herria hori egiteko ardura hartu duena. Europako kontseiluak onartu zuen amiantoarekin bukatu beharra zegoela, eta Polonia izan da herrialde bakarra aurrekontu bat egin duena, urtez urte amiantoa garbitzeko. Garbitzen ez den bitartean, hor dago, eta jendea kutsatzen joango da. Gainera, datu deigarri bat badago; 60 herrialde baino gehiagotan debekatua dago amiantoa, baina munduko amiantoaren ekoizpena ez da gutxitu. Nola kutsatzen du amiantoak? Oso gutxirekin nahikoa da. Orain, etxe batean obretan hasten badira, adibidez, lehengo hodiak puskatzen dituztenean, aukera handia dago fibrozementozkoak izateko, hau da, amiantoa, eta hauts hori kutsakorra da. Zein gaixotasun sor dezake? Gaitz bat baino gehiago sor ditzake. Lehen sintoma, normalean, pleuran orbanak agertzea izaten da. Larriena, mesotelioma da, pleurako edo peritoneoko minbizia, oso txarra da, eta oso azkarra. Biriketako minbizia ere sor dezake, eta eztabaida dago ea beste minbizi mota batzuk ere sor ditzakeen, baina oraindik legez behintzat ez daude onartuak. Tabakoaren minbizia eta amiantoarena, biriketan, berdinak dira. Hala ere, tarte luzera sortzen dira gaixotasun horiek, ezta? Bai. Hogeitamar urte edo gehiago igaro daitezke amiantoaren gaixotasunak azaldu arte. Horregatik, zaila izaten da askotan demostratzea enpresa zehatz batean lanean ari zinela sortu zitzaizula gaixotasuna. Enpresa guztiak behartuak daude amiantoarekin lan egin dutela esatera, baina ez dute egiten. Horregatik diot, oso garrantzitsua dela Eusko Jaurlaritzaren zerrendan egotea, gerora, gaixotasunen bat izan ezkero, kalte-ordainak eskatzeko aukera izateko. Kontua da, jende askok ez dakiela amiantoarekin lanean aritu dela. Hala ere, niregana jotzen badute, nik asmatuko dut, pare bat galdera eginda. Badaude beste hainbat produkturekin kutsatutako langileak: disolbatzaileak, soldadura keak, eta beste hainbat produktu, baina askotan ezkutuan geratu dira. Eusko Jaurlaritzak Espainiako Gobernuari eskatuko dio kaltetuentzako diru funtsa sortzea, ezta? Bai. Minbizia sortu ezkero, kalte-ordainenak eskatu behar zaizkio lan egindako enpresari; baina, kontua da, enpresa asko desagertuta daudela. Horregatik eskatzen dugu, Frantzian dagoen bezala, diru funts bat sor dadila, gutxieneko bat eman ahal izateko kaltetuei. Eusko Jaurlaritzak urtean 20.000 euro bideratuko balitu, arazo larrienak konpontzeko balioko luke, baina Espainiari eskatuko diote, eta nik ez daukat esperantza handiegirik haiekin. Altzako kiroldegiko lurretan azaldutako amiantoaz zer dakizu? Katak egin berri dituzte lurretan, eta ez udalak sekulako ardura duelako, atzetik zirikatzen aritu garelako baizik. Guk bagenekien, han lanean aritutako jendearen bidez, azken urteetan iritsitako albisteengatik, amiantoa erabili zuela han egondako enpresak. Altzan, lehen, herri osoa hautsaz kexatzen zen, eta amiantoa zen. Orduan, kutsatutako jendea egongo da, arnastutakoagaik. Kiroldegian lan egindako gizon bat minbiziak jota hil berri da, eta ikertzen ari gara. Bere alargunarekin hizketan ari naiz. Niri esan didate, urte haietan amiantoa eta beste produktu toxiko asko errekan behera joaten zirela. Horrekin, bete lana egin zuten, eta zenbat haur ibili dira inguru horretan jolasten! Bazekiten kutsatuta zegoela, eta batzuek diote, kiroldegia egin zenean, azpitik lurra atera zutela, eta mugitu. Horregatik, azterketa serioak egin behar dira, sekulako arriskua dagoelako. Aldamenean eskola bat dago, inguruan baratzeak, jendea hor dabil! Udalak aipatu zuen lur horietan zegoen amiantoa bizigabetzea izango litzatekeela agian aukerarik onena. Posible da? Inerte bihurtzea oso zaila da. Lehenengo gauza da amiantoa noraino dagoen zabaldua jakitea, eta ez aukera merkeena hartzea. Gainera, susmoa daukat, kiroldegian bertan, galdaratan, amiantoa dagoela. Egoera oso txarrean dago, azterketa bat eskatzera goaz, eta laborategi batera eramango dugu. 1980ko hamarkadan egin zuten kiroldegia, eta oraindik amiantoa erabiltzen zen, barra-barra. Kiroldegi berria egiteko asmoa dago. Egoera zein den ikusita, zer gerta liteke? Zer gertatzen da lur kutsatuekin? Hori dena garbitu beharra dago, eta atzetik ibiliko gara kontrolatzen. Kontuz ibili daitezela, lanak legeak dioen bezala ez badituzte egiten, epaitegietara joango gara. Badago antzeko aurrekaririk Donostian? Astakeria asko egin izan dira inguruan. Urbieta kaleko etxe batean, sukalde bateko ur-hodi bat puskatu zen batean, eta ur-jarioa etxebizitza baten sukaldera zabaldu zen. Aseguru etxea egin zen arazoa konpontzearen kargu. Langileak joan ziren, rotaflexarekin puskatutako hodia moztu zuten, eta puska berria gehitu zioten. Pixka bat garbitu eta joan egin ziren. Handik egun batzuetara, hango bizilagunak deitu zidan, susmo txarra zuelako; abixatu ziela uralitazko hodia zela, eta ez zutela inolako neurririk hartu. Hautsa hartu eta analizatzera eramateko esan nion, Igaran dagoen enpresa espezialista batetara. Aztertu ondoren, amiantoa zela baieztatu zuten, eta hango hodi zaharraren puskak nora joan ziren? Zabortegira. Salaketa jarri genuen, eta epaitegietan dago kasua. Udala bizilagunei lasaitasun mezua zabaltzen ari da. Bada, jar daitezela beraiek han bizitzen! Tristea da, baina ez dizute kasurik egiten, hildakoak mahai gainean jarri arte. Duela hamasei urte, Osalanek esan zidan alarma soziala zabaltzen ari nintzela. Elkartean ez bagina mugitu, ezkutuan geratuko lirateke kontu asko. Nik lanean jarraituko dut, kontuak eskatzen, gorputzak baimentzen didan bitartean.\nSortutako soinua eta zabaldutako hauts zuria, bizilagunen etsai\nAmiantoa erabiltzen zuen 1950etik 1981era Altzan lanean aritu zen fabrikak. Haurrak jolasean aritzen ziren, lantegiak bere hondakinak botatzen zituen lurretan.


HIRU KORTXEA - Joseba B. Lenoir elkarrizketa eta bi kantu akustikoan - Arrosa\nHIRU KORTXEA – Joseba B. Lenoir elkarrizketa eta bi kantu akustikoan\nHorrelako irratsaioak plazer hutsa dira. Usosop, Jalgi edota Iruñea Nola jaialdiak izan ditugu mintzagai, eta Toby Connors musikariaren ibilbidea errepasatu dugu, gutizia hutsa. Baina, gonbidatu berezi bi izan ditugu gaurkoan Hala Bediko estudioetan: Joseba Baleztena eta Miren Narbaiza. Joseba B. Lenoir taldeak “Eguzkiari Begietara So” diskoa kaleratu berri du, 9 abestitako disko borobila. Eta honen inguruan hitz egin dugu, luze eta zabal, eta bertatik bi abesti eskaini dizkigute akustikoan: “Hotzikarak soinean” eta “Ez itzali”. Esandakoa, plazer hutsa.\nPosted in Hiru KortxeaTagged #3 kortxea #akustikoa #Eguzkiari Begietara So #EH musika #elkarrizketa #hala bedi #joseba b lenoir\nKritikal Blues -\nlr. Mai 28 , 2016\nHIRU KORTXEA: Gernikako Lekuek festibalaz\nEraso! zarauztarrek Ez gara inoiz hilko disko berria aurkeztu digute\nMusikarekin asteroko zita 3 Kortxean\nMalenkonia 3 Kortxean\nLadislao talde berria 3Kortxean\nHiru kortxea : Onki Xin taldea urteko lehenengo saioan


Zulaibarko aurrematrikula maiatzaren 9tik 27ra - Zulaibar Arratiako Lanbide Ikastegia\n04/12/2022 administrador Azken ordukoak\nZulaibar Lanbide Ikastegiak maiatzaren hasieran hasiko ditu 2022/2023 ikasturterako onarpen prozesuak\nAurrematrikulazio kanpaina hasi da Zulaibar Lanbide Ikastegian. Maiatzaren 9tik 27ra, interesa duten guztiek Lanbide Heziketako zikloetako lehen mailetarako onarpen-eskabidea aurkezteko aukera izango dute. Prozesua behar bezala egiteko behar den informazio guztia eskuratzeko, ikastegiak komunikazio bide hauek ematen ditu: orientazioa@zulaibar.org helbide elektronikoa eta 946 73 91 16 eta 688 76 33 60 telefono zenbakiak.\nMaiatzaren 27ra arte egongo da aurkeztutako eskabidea aldatzeko edo zuzentzeko aukera. Dokumentazioa ekainaren 30era arte aurkeztu ahal izango da online edo ikastetxean bertan aurkezten dutenentzat, eta ekainaren 24ra arte gainerakoentzat. Uztailaren 8an argitaratuko da onartutako, onartu gabeko eta baztertutako eskabideen behin-behineko zerrenda. Uztailaren 12ra arte egongo da erreklamazioak aurkezteko aukera. Bi egun geroago, uztailaren 14an, behin betiko zerrendak argitaratuko dira. Matrikula uztailaren 15etik 27ra bitartean egingo da.\nIkastegiak ate irekien jardunaldi bat ere eskaintzen du Zulaibarko instalazioak eta hezkuntza proiektua presentzialki ezagutzeko interesa izan dezaketen ikasleentzat. Maiatzaren 11n izango da, eta honako esteka honetan eman daiteke izena: https://forms.office.com/Pages/ResponsePage.aspx?id=XlvhtNioa0mjUiDR7S0G3tbNiylGj2BAn6q0do-mqSBUQ1JCM1JGRU1XTVkzVDRRN1ZSVTJDWDlUQyQlQCN0PWcu


Koronabirusaren ondorioz gertukoren bat galdu dutenentzat arreta zerbitzua jarri du martxan Jaurlaritzak - Aia orio - Karkara.eus\nKoronabirusaren ondorioz gertukoren bat galdu dutenentzat arreta zerbitzua jarri du martxan Jaurlaritzak\nKarkara 2020-06-05 09:00\n'Betirako' programa jarri dute martxan, Arabako, Bizkaiko eta Gipuzkoako 400 familiari baino gehiagori laguntza psikologikoa eskaintzeko eta dolua lantzeko. Hainbat bide jarri dituzte pandemiaren erdian hurbilekoak galdu dituzten herritarrei dolua lantzen laguntzeko.\nKoronabirusaren pandemiaren erdian gertukoak galdu dituzten herritarrentzat arreta zerbitzua jarri du martxan Eusko Jaurlaritzak. Hain zuzen ere, Betirako programa jarri dute martxan, Arabako, Bizkaiko eta Gipuzkoako 400 familiari baino gehiagori laguntza psikologikoa eskaintzeko eta dolua lantzeko. Hiru bide jarri dituzte arreta zerbitzua jaso nahi dutenentzat: 900-90 87 44 telefonoa, Betirako.org webgunea edo aurrez aurreko kontsultak.\nArreta zerbitzu oro doakoa izango da, eta Jaurlaritzak adierazi duenez, 700 psikologok eta gizarte nahiz hezkuntza zerbitzuetako profesionalek eskainiko dute. Telefono bidez herritarrak entzungo dituzte eta horiei arreta eta orientazioa eskainiko diete zerbitzuaz arduratuko diren profesionalek. Webgunean, berriz, programari buruzko informazioa eskura daiteke, baita askotariko edukiak –audioak, bideoak, artikuluak…–. Aurrez aurreko zerbitzua ere eskatu ahal izango dute herritarrek, hala behar izanez gero.\nJaurlaritzak adierazi duenez, profesionalengana laguntza eske garaiz jotzeak dolu prozesuari bide ematen lagun dezake, baita ondorio psikologikoak saihesten ere. COVID-19aren pandemiak eragindako krisialdian birusak eraginda edo beste gaixotasunen bat tarteko hurbileko pertsonak galdu dituzten pertsonek eska dezakete arreta zerbitzua.


Iñaki Olanok eta Oihana Kortazarrek irabazi dute Axari Trail - Goierriko Hitza : Goierriko Hitza\nOihana Kortazar lehenengo helmugaratzen Axari Trail proban // A.Garmendia\nAxari Trail mendi lasterketa jokatu da gaur goizean Idiazabalen, eta ia 400 korrikalari lehiatu dira Mikel Garmendiaren omenezko proba honetan. Bi ibilbide izan ditu lasterketak, 16 kilometroko Axari Trail Txiki eta 25,4 kilometroko Axari Trail ezaguna.\nAxari Trail Txikian Hassan Ait Chaou villabonarra izan da lehena plazan jarritako helmugara heltzen (1:16:47), eta haren atzetik heldu da bigarren postuan Amets Aramberri zestoarra (1:17:03). Hirugarrena, berriz, Jon Urteaga idiazabaldarra izan da (1:19:51), herritarren txaloekin helmugaratu dena. Emakumezkoen artean Irati Larrañaga usurbildarrak lortu du lehen postua ibilbide laburrean (1:33:28). Bigarren postua Oiartzungo Larraitz Etxebestek eraman du (1:35:03), eta honi jarraika Janire Agirre ataundarra iritsi da helmugara (1:35:30).


SMARAGO | El Diario Vasco\nARITZ GORROTXATEGI Miércoles, 20 marzo 2019, 11:25\nPasaiako bidegorritik Lezorantz noala, behin baino gehiagotan ikusi izan dut atentzioa eman didan ontzi bat, Smarago izenekoa. Lehen kolpean, idazle portugaldarrarekin gogoratu izan naiz, eta hain kutunak ditudan 'Ensayo sobre la ceguera' eta 'Todos los nombres'ekin. Egia esan, ontziak Portugalgo banderaren berde antzeko kolorea du. Izena ezpainetan eta gogoan itsatsita geratu zait. Fonetikoki, badu misterio ukitu bat. Mendebaldeko Sahararen ipar ekialdean badago, gainera, Smara izeneko hiri bat basamortuan, hiri santua gainera. Deigarria egin zait lotura, basamortuko hiria eta itsasoak zeharkatzen dituen ontzia: hondarra eta ura. Denbora luzez Tangerren bizi izan zen Paul Bowles idazlea ere obsesionatuta ibili zen hiri harekin. «Leku helezin batera egindako erromesaldi irreal-itxurakoa da Samara». Basamortua eta itsasoa baino leku helezinagorik...\nJakin-mina piztu zaidanez, izen horri buruzko informazioa bilatzeari lotu natzaio. Horrela jakin dut antzinako Grezian Smarago(s) espiritu txar baten izena zela, buztingileen labean sartzen zena edalontziak hondatzera. Bitxiki, Saramagok buztingileei buruzko nobela bat idatzi zuen, 'La caverna', Cipriano Algor izeneko buztingilea protagonistatzat duena. Ontziaren zenbait argazki ere topatu ditut interneten, eta, gaizki ulertu ez badut, holandarra omen da. Shanti Andia eta Joseph Conrad etorri zaizkit ondoren burura, literaturaren eta zinemaren bidez ezagutu dudan garai eta giro bat. Zerbaitegatik esaten da 'Moby Dick'en gogoeta eta ura lotuta daudela. Ez da harritzekoa.\nOntzia hurrena ikusten dudanean, urrutiko lurretara joan ahalko naiz hartan ontziratu gabe. Pessoak aspaldi esan zuen Ricardo Reisen ahotik: ipuin-kontaketan gabiltzan ipuinak gara.\nFilm laburren Donosskino jaialdia, hastear\nMilaesker, Iona Hipocresía social


Nondik dator euskararen eguna ospatzeko ohitura? - bai&by\nAbenduak 3 ditu eta berarekin batera Euskararen eguna heldu zaigu. Euskararen Nazioarteko Eguna, 1949. urtetik ospatzen dugun jaia da. Izan ere, urte hartan ezarri zuen Eusko Ikaskuntzak abenduaren 3a euskararen nazioarteko egun gisara. Baina ez zen 1995. urtera arte instituzionalizatu, Eusko Jaurlaritzak eta Euskaltzaindiak burututako lankidetza baten ondorioz.\nEuskararen Nazioarteko Eguna abenduaren 3an ospatzeko ohitura nondik datorren azaltzeko, iraganean atzera egin behar dugu 1552ko abenduaren 3ra arte. Data horretan hil baitzen Frantzisko Xabierkoa, 46 urte zituela. Kondairak dioenez, hil aurreko azken hitzak bere ama-hizkuntzan izan ziren, euskaraz.\nOrainera bueltatuz, Euskaraldia gaur bertan amaituko da. Hamaika egun hauetan burutu dugun ariketa kolektibo honen emaitzen berri laster jakingo dugu, Euskaraldia ofizialki bukatzean. Baina, datuak datu, garrantzitsuena da egin duzun ariketak zeure hizkuntza ohiturak aldatzeko balio izana da! Seguru Euskaraldia hasi orduko gaztelaniaz berba egiten zenuen pertsona batzuekin euskaraz arituko zarela hemendik aurrera. Eta jakin badakigu horrek zelako meritua suposatzen duen. Zorionak!\nGaurkoan, berriz ere, hausnarketa bat elkarbanatu nahi dugu zurekin, eta honen inguruan pentsatzera gonbidatzen zaitugu. Euskarak 365 egun ditu. Hortaz, bihar, Euskaraldia bukatzen denean, ariketarekin aurrera egitera gonbidatzen zaitugu: izan dadila euskara zure lehen aukera, zeure lehen hitza.\nEuskararen eguna ospatzeko bi proposamen\nHasieran aipatu dugun moduan, ospakizun eguna dugu gaurkoa. Hortaz, euskararen eguna ospatzeko bi proposamen ditugu zuretzat:\nGabi de la Maza Youtuberrak bere kanalean argitaratzen dituen karaokeak abestea. Ikastetxean, familian edo lagun artean abesteko euskarazko ehunka kanta aurkituko dituzu bertan. Ireki gustukoen duzuna, eman play botoiari eta hasi abesten. Hona hemen geure gustuko bi, Huntza taldearen Aldapan gora edo Gatiburen Bang bang txik, txiki bang bang.\nZer deritzozu zeure film gogokoena euskaraz ikusteari? Maila altuko ikaslea bazara, ahotsa zuzenean euskaraz jartzera gonbidatzen zaitugu. Erabat ez ulertzearen beldur izatekotan, seguru gaude zeure pelikula gogoenetako bat aurkituko duzula azpitituluak.com webgunean. Libre jaitsi ahal dituzu, ez dago copyright arazorik, eta gainera doakoak dira.\nEta gogoratu, Euskaraldian zehar zeure euskara maila hobetzeko premia sentitu baduzu, hemen gaituzula, laguntzeko prest. Gainera, deskontuarekin!


Giza kapitalaren garapenarekin duen konpromisoa ezagutarazteko, Gipuzkoa Talent euskal enpresen eta lanera atzerrira joan beharra izan duen talentu profesionalaren arteko loturak indartzeko diseinatutako foroak egin ohi duen topaketaren laugarren edizioan parte hartuko du Danobatgroup enpresa taldeak.\nEkitaldia datorren abenduaren 23an egingo da, Gipuzkoako Foru Aldundiak antolatuta, Donostiako Reale Arenan, kualifikazio handiko profesionalak Euskadira erakartzeko helburuarekin eta euskal enpresetako talentua kudeatzeko planetan laguntzeko.\nMakina-erreminten eta ekoizpen sistema aurreratuen fabrikatzaileak stand propioa edukiko du topaketan, eta bertan hitzaldiak ere eskainiko ditu, industri taldeak talentua estrategikoki kudeatzeko duen eredua azaltzeko eta balioan jartzeko.\n“Talentua estrategikoki kudeatzeko eredu baten bidez gauzatu dugu pertsonekin dugun konpromisoa; gure profesionalak erdigunean jarrita egituratzen den eredu bat da, profesionalak beraiek ahalduntzea eta taldearen barruan egiten duten ibilbidearen gidari izatea du helburu”, adierazi du Danobatgroupeko Kudeaketa Sozialeko zuzendari Iker Usabiagak.\nBere iritziz, industriaren sektoreak hainbat erronka ditu aurrean, hala nola ekoizpen inguruneen digitalizazioa eta eraldaketa, eta erronka horiek ekarriko dute aldaketetara egokitzeko ahalmen handia, etengabeko ikaskuntzarekiko ardura eta erronka berriei aurre egiteko irrika duten profesionalak eskatzea.\n“Ekitaldian egonda, gure taldeak eskaintzen dituen aukerak ezagutarazi ahal izango ditugu une honetan beren karrera atzerrian garatzen ari diren arren aukera berrien bila ari diren eta Euskadira itzultzeko aukerak aztertzen ari diren pertsonen artean”, gehitu du Usabiagak.\nGipuzkoa Talent ekitaldiaren baitan, aurreikusita dago atzerrian ari diren profesionalen eta taldeko arduradunen arteko elkarrizketak egitea, elkar ezagutzen hasteko eta ikuspuntuak trukatzeko.\n“Atzerrian lanean ari den talentuaren kezkak ezagutzeko eta langile berriak hartzeko dauden aukerak aztertzeko balioko du foroak. Urtero parte hartzen dugu ekimen honetan, profil interesgarriak, dinamikoak eta nazioartean ibilbide sendoa egina dutenak ezagutzea ahalbidetzen digulako”, gaineratu du Usabiagak.\n1.300 langileko plantillarekin eta berrikuntzak egiteko eta erronka teknologikoak gainditzeko bokazio nabarmenarekin, Danobatgroupek konpromiso sendoa dauka pertsonekin.\nMakina-erremintaren Kongresuaren azken edizioan, urrian, taldeko Berrikuntza zuzendari Nerea Arangurenek mahai inguru batean hartu zuen parte, Bic Gipuzkoako zuzendari gerente Marisa Arriolarekin eta PeopleMatterseko zuzendari Camila Hillier-Fryrekin batera, besteak beste, non talentuaren kudeaketari lotutako erronka nagusiak aztertu ziren nagusiki.\nPertsonen ardatzean taldeak duen estrategia ezagutarazteko balio zion ekitaldiak Aragureni, pertsonen garapen profesionala bultzatzea eta erronka ugari dituen eta etengabe aldatzen ari diren ibilbide pertsonalizatuak eskaintzea ahalbidetuko duten karrera kurbak definitzea eskatzen duen eredua izanik estrategia hori.


2015eko azaroaren 28ko Bazkideen Batzar Berezia | Fiare Banca Etica\n2015eko azaroaren 28ko Bazkideen Batzar Berezia\nOrrialde honetan argitaratuko ditugu 2015eko azaroaren 28an egingo den Bazkideen Batzarrari buruzko dokumentu guztiak. Batzar hori bi egoitzatan egingo da ofizialki lehen aldiz: Italian eta Espainian.\nBanca Popolare Eticako bazkideen Ohiko Batzarrerako deialdia. Batzarraren lehenengo deialdia 2015eko azaroaren 27an egingo da, 09:30ean, Padua hiriko (Italia) Via N. Tomaseo 7 helbideko sozietate-egoitzan; Espainian, berriz, Bilboko Santa María kalea 9 helbideko bulegoan egingo da. Bigarren deialdia azaroaren 28an egingo da, 10:30ean, Padua hiriko (Italia) “A. Luciani” Kongresuen Zentroan, via Forcellini, 170/a helbidean, eta Barañainen, Iruñea ondoan, Comunidad de Navarra kalea 2 helbideko aretoan.\n[Deskargatu deialdi osoa]\nArazo tekniko baten ondorioz, bazkide-zenbakirik gabe (CAG) jaso duzu BancanotE “Batzarra - Berezia” aldizkaria.\nDatu hori ezinbestekoa da aurre-erregistroa egiteko; beraz, datu hori lortzeko eta zure botoa norbaiten esku uzteko, egin klik hemen.\nEGUNEKO AZTERGAIEN ZERRENDA\nHau izango da batzarreko aztergaien zerrenda:\nEzohiko adierazpena: Estatutuak aldatzeari buruzko eztabaida.\nOhiko adierazpena: Batzarraren araudia aldatzea.\nIzena emateko eta aurrez erregistratzeko modalitateak.\nAurkeztu behar diren agiriak.\nBatzarrean parte hartzea: zer diote Estatutuek eta Araudiak?\nFormulario de delegación de voto y autocertificación para persona física\nFormulario de delegación de voto y autocertificación para persona jurídica


Hondarribiko eskolek Hondakinak eta Ura aztertuko dituzte\nHondarribiko 3 eskolek, Hondarribiko Udalaren laguntzarekin, bat egin zuten 2008/2009 ikasturtean Eskolako Agenda 21 hezkuntza programarekin. Lehen ikasturte hartan hondakinen gaia aztertu zuten eskolako eragileek eta 2009/2010 ikasturtean uraren gaia.\nHurrengo ikasturteari begira, azken bi ikasturteetan jorratuko gaietan sakondu eta ezagupenak zabaldu asmoz, berriz ere hondakinen nahiz uraren gaiari helduko diote. Bi gaiok kontsumo arduratsuarekin nahiz garapen iraunkorrarekin duten lotura argia da eta horrekin batera, eskualdeko bizi kalitatearekin harreman zuzena duten arloak direla ezin da ukatu, gaurkotasun handikoak gainera.\nAipatu behar da ekainaren lehen astean Udalaren eta eskolen arteko foroan eskoletako ordezkariek Udalari nahiz Txingudiko Zerbitzuen mankomunitateari egindako hobekuntza proposamenei urrira aldera emango zaiela erantzun ofiziala. Horretarako, ikasturte hasieran udal ordezkarien eta eskolako ordezkarien arteko foro berri bat antolatuko da.\nUra izan da Adunako Aste Berdeko ardatza\n1973 urtetik, urtero, ekainaren 5ean, mundu osoan Ingurumenaren Eguna ospatzen da. Aurtengoan, biodibertsitatearen zaintza izan da Europako Batzordeak ekainaren 5aren ospakizunei begira aukera duten gai nagusia.\nAdunari dagokionez, Udalak azken urteetan egin duen moduan, eta ekainaren 5a aitzakiatzat hartuz, ekintza ezberdinez osatutako egitaraua antolatu zuen Aste Berdea izeneko sentsibilizazio kanpainaren baitan. Adunako Aste Berdearen ekimenak Ura eta Biodibertsitatean oinarritu ziren. Horrela, herritarrek aukera izan zuten Ursaltoko errekaren egoera aztertzeko, “Glup, zabor bizidunak” izeneko pelikula ikusteko eta baita “Ttanttoren Jolasa” izeneko ekintzan parte hartzeko ere.\nIZADI 21 (Inguru 21, S.L.) enpresak ISO 14.001 ziurtagiria eskuratu du\nIzadi 21 (Inguru 21, S.L.) enpresak 2007 urteaz geroztik garapen iraunkorrarekin eta, oro har, ingurumenarekin zerikusia duten arloetan aholkularitza eskaintzen du. Enpresaren funtzionamenduan ingurumen jardunbide egokiak bultzatzeko asmoz, 2009ko urrian gure enpresa UNE-EN-ISO 14001: 2004 arauaren araberako Ingurumen Kudeaketa Sistema ezartzeko plangintza eta metodologia prestatzeari ekin zion.\nGauzak horrela, IAC Inspección, Auditoría y Certificación S.L. enpresak 2010eko martxoan zehar enpresaren Ingurumen Kudeaketa Sistema aipatu arauarekin bat zetorrela egiaztatzeko ikuskaritza gauzatu zuen. Ikuskaritza eginda eta baldintza guztiak betetzen zirela baieztatu ondoren, Izadi 21 (Inguru 21, S.L.) ingurumen aholkularitza enpresak 2010eko maiatzaren 7an ISO 14.001 ziurtagiria lortu zuen.\nLezoko eskolek Eskolako Agenda 21en foroa antolatu dute\nLezoko Eskolako Agenda 21en baitan eskola komunitateak energiaren gaia landu du ikasturte honetan Izadi 21 (Inguru 21, S.L.) enpresaren laguntzarekin. Dagoeneko eskola garaia amaitzen ari denez, Lezoko Herri Eskolako eta Lezoko Institutuko ikasleek urtean zehar egin dutenaren berri emateko eskolarteko foro bat ospatu zuten maiatzaren 18an, Lezoko Gezala Auditoriumean. Txiki eta handi, orotara 60 bat ikaslek parte hartu zuten Eskolako Agenda 21en foro honetan.\nMailaz maila, Herri Eskola eta Lezo Institutuko ikasleek 2009/2010 ikasturtean egin dituzten, azterketak, tailerrak, kale ikerketak, hausnarketak, eta beste hamaika kontu azaldu dizkiote elkarri. Besteak beste, lehen hezkuntzako 1. mailako ikasleek eskolako argiak aztertu dituzte eta orokorrean, behar ez dituztenean ia beti itzali egiten dituztela ondorioztatu dute. LHko 3. mailakoak, berriz, berokuntza sistemari erreparatu diote, eta eguraldi beroarekin, leihoak ireki beharrean berogailuak itzaltzea onuragarriagoa dela ikasi dute.\nBigarren Hezkuntzako ikasleek ere eskolako eta etxeko kontsumo ohiturak aztertu dituzte Aztarna Ekologikoaren kontzeptua erabiliz. Termino honek, norberaren edo gizarte talde jakin baten kontsumo ohiturak aztertu eta eskuragarri ditugun natur baliabideekin parekatzen ditu. Horrela, esate baterako, planeta osoko biztanleek gipuzkoarron kontsumo maila bera izango balute 3,5 planeta inguru beharko genituzke bizirauteko, eta hori, logikoa denez, ezinezkoa da.\nEkainaren 15ean, Herri Eskolako eta Lezo Institutuko ikasleak berriro elkartuko dira, oraingoan, ordea, Udaletxeko ordezkariekin biltzeko. Udala eta eskolen arteko foro honetan, ikasleek ikasturteko lanaren emaitzak eta energiaren gaian etengabeko hobekuntzarako eskola komunitateak hartutako konpromisoa aurkeztuko dizkiote udal ordezkariei. Era berean, herri mailan ikasleek aurkitutako beharrei erantzuna eman eta Lezo iraunkortasun energetikorantz pausuak eman ditzan, Udalari zenbait eskaera eta proposamen luzatuko dizkiote.\nEra honetan, urtez urte, eskola komunitatea eta Udala, eskutik helduta garapen iraunkorraren bidean aurrera pausu nabarmenak ematen ari dira.\nHiri eta herri iraunkorrak Dunkerkera begira daude\nMaiatzaren 19-21 bitartean Hiri eta Herri Iraunkorren VI. Batzarra ospatuko da Frantziako Dunkerke hirian. Bilkura honetara Europa osoko agintariak, enpresa buruak, GKEak eta beste hainbeste erakundetako ordezkari hurbiltzea espero dute antolatzaileek; orotara 1.500 parte hartzaile inguru.\nKopenhagen izandako Klimaren Gailurraren (2009) ondorengo iraunkortasun ekitaldi garrantzitsuenetako gisa izendatu dute askok jadanik, izan ere, ekonomia eta klima-krisi garai honi aurre egiteko garapen iraunkorrak joka dezakeen paperaren garrantzia azpimarratu eta iraunkortasun politikak sustatzeko moduak nola garatu aztertuko baitute. Hori dela eta, sektore ezberdinetako eragileen parte-hartzea bilatu da, elkarlanean egungo krisi-esparru honetatik nola irten aztertzeko.\nEra berean, munduko ekonomia berregituratzeko, langabezia murrizteko eta Klima Aldaketari aurka ekiteko “hiri iraunkorra” kontzeptuak joka dezakeen paperaren inguruan hausnartzeko asmoa dute antolatzaileek.\nEra berean, azpimarratzekoa da maiatzaren 20an Aalborgeko Kopromisoei atxikipen-ekitaldi berezia eskainiko zaiela, tokiko agintariek iraunkortasunaren aldeko apustua egin dezaten aldarrikatzeko.\nUrak Adunako ikasle eta udal ordezkariak elkartu ditu\nMartxoaren 6ean, Adunako kultura aretoan, Eskolako Agenda 21 hezkuntza programaren inguruko ikasturte amaierako saioa ospatu zen. Bertan, Adunako herri-eskolako ikasleek ikasturte honetan zehar ura natur baliabideari buruz ikasitakoa azaldu zieten Adunako Udaleko Alkate andereari, Hirigintza eta Ingurumen zinegotziari, eta Ingurumena eta Agenda 21en teknikariari.\nJarraian laburbiltzen dira ikasleek 2009-2010 ikasturtean zehar aurrera eraman dituzten jarduera nagusiak:\nEskola zentroan egiten den urari buruzko azterketa, hobetu daitezkeen alderdiak antzemateko.\nHerriko uraren inguruko kale-ikerketa aurrera eramatea, herrian natur baliabide honen inguruan egiten diren erabilerak eta urari lotutako ekosistema ezberdinak ezagutzeko (errekak, etab.).\nEskolan bertan eskola komunitatea osatzen duten eragileen artean urari buruzko sentsibilizazioa lantzeko, Txoko Berdea izeneko komunikaziorako gunea indartzea (urari lotutako galdera-erantzunen lehiaketa, …).\nUraren zikloa ezagutu eta urari lotutako ekosistema ezberdinak aztertzeko herritik kanpora irteera ezberdinak antolatzea (Askizura, Leitzarango uraren interpretazio zentrora eta Ibaiederreko araztegira).\nEtxean ura aurrezteko eta zentzuz erabiltzeko aholkuen orriak eta marrazkiak lantzea.\nUdaletik antolatutako urari buruzko sentsibilizazio ekintzetan parte hartzea (Erreka Eguna, etab.).\nAurkezpen hori egin ostean, ikasturtean landutakoa abiapuntutzat hartuz, ikasleek udal ordezkariei atera dituzten ondorioak eta eskola bezala bere gain hartuko dituzten konpromisoak deskribatu zizkieten. Azkenik, kale ikerketaren ondorioz herri mailan antzemandako uraren inguruko hutsuneak ere ezagutzera eman zituzten, udal ordezkariei zenbait proposamen plazaratuz (Udalak proposamen horiei idatziz erantzungo die).\nBukatzeko, aipatu behar da Eskolako Agenda 21en egitasmoan orotara 50 ikaslek parte hartzen dutela, eta horiekin batera, gurasoek, irakasleek eta udaleko hainbat langilek ere bai. Adunako herri-eskolak, Tolosaldeko beste udalerrietako eskola zentroekin batera, 2007-2008 ikasturteaz geroztik parte hartzen du Eskolako Agenda 21en.\nLezoko Eskolen Festan Eskolako Agenda 21ek txoko bat izan du\nApirileko azken larunbatean egun handia izan zuten Lezoko Herri Eskolan; ikasle, irakasle eta gurasoek, denak elkarrekin, Eskolen Festa eguna ospatu zuten. Ikasturtean zehar ikasleek egindako eskulan, marrazki eta beste hamaika artelan ikusgai izan ziren bertan, eta horien guztien artean, Eskolako Agenda 21 programak ere izan zuen tarterik.\nEnergia da 2009/2010 ikasturtean Lezoko eskola komunitatea Eskolako Agenda 21 programaren baitan lantzen ari den ingurumen aldagaia, eta ildo horretan, energia berriztagarrien inguruko tailer batzuk landu dituzte ikasleek: eguzki plakatxoekin martxoan eta apirilean zehar eguzki errotak egin dituzte.\nErakusketa osatzen zuten beste gailuen artean, eguzki destilagailu bat, eguzki pasteurizadore bat, eguzki-berogailuak, imanekin argia sortzeko gailuak ikusi eta probatzeko aukera izan zuten bertaratutakoek.\nGipuzkoako Etxeko konpostajearen II. Saria\nGipuzkoako Foru Aldundiko Garapen Iraunkorreko Departamentuak Gipuzkoako Etxeko Konpostajearen II. Sarien lehiaketa antolatu du, sukaldeko eta lorategiko hondakin organikoen kudeaketa iraunkorrean nabarmentzen diren familien lana saritu nahi baitu Aldundiak.\nLehiaketak 2 helburu nagusi erdietsi nahi ditu:\nKonpostaje prozesua eta egindako konpostaren kalitatea hobetzen laguntzea\nGipuzkoako Konpostgileen Sarea finkatu eta zabaltzea\nLehiaketan izen emateko epea apirilaren 26tik maiatzaren 8ra bitartean zabalduko da. Jasotako partaidetza-eskaera guztietatik 100 familia aukeratuko ditu Aldundiak. Gipuzkoako Foru Aldundiko Aholkularitza Batzordeko teknikariek maiatza eta ekainean zehar 100 familia horiek bisitatuko dituzte, sortutako etxeko konpostajearen kalitatea aztertu eta, lortutako emaitzen arabera, saria jasoko duten familien hautaketa bat egin ahal izateko.\nLehiaketaren oinarriak irakurtzeko sakatu hemen\n- 900 840 083\nDonostia-Miarritz korridore ekologikoa\nOceana Elkarteak eta Euskal Autonomia Erkidegoko Biologoen Elkarte Ofizialak Donostiatik Miarritzera bitarteko itsas eremua babesteko proposamena egin diote Eusko Jaurlaritzari eta Espainiako Gobernuari.\nBabesteko proposatutako eremuak itsasoko 27.305 hektarea inguru hartuko lituzke, Ulia eta Jaizkibel mendien 13.000 hektarea inguru, honela, Europar Atlantikoko korridore ekologiko anitzenetako eta garrantzitsuenetariko bat osatuko litzateke. 35 kilometrotako zonalde honetan, babestutako berrogeita hamar espezie inguru eta nazioarte mailan interes handia duten dozena bat komunitate zein habitat aurkitzen dira.\nEremua hau Natura 2000 sarea izendatzeko prozesuan ekarpen oso garrantzitsua izango litzateke Euskal Herriko itsas ingurunearentzat. Izan ere, Biologoen Elkarteak adierazi duenez, Natura 2000 itsas sareak ez du ordezkaririk Hego Euskal Herrian. Arrezifeak edo itsas azpiko kobak bezalako habitatak babesteko lekurik ez da oraindik izendatu, ezta izurde handia edo itsas lanproia bezalako espezieak babesteko ere. Biologoen Elkarteko ordezkarien hitzetan, Jaizkibel eta Ulia inguruko itsas eremua babesteak gabezia horiek zuzenduko lituzke.\nBabesgune izendatzeko irizpide hauek guztiak txosten batean bildu dituzte bi elkarteek eta aurki Eusko Jaurlaritzan eta Espainiako Ingurumen Ministerioan aurkeztuko dituzte.\nCO2 isurpenak %44 murriztu dira lehen hiruhilekoan\nWWFren Elektrizitatearen Behatokiak adierazi duenez, urteko lehen hiruhilabetean, iberiar penintsulan elektrizitate sektoreak %44ean murriztu ditu CO2 isurpenak 2009an, epe berdinean igorritakoekin alderatuz gero. Honela, 2009ko martxoan atmosferara 5 milioi tona CO2 isuri baziren, 2010eko martxoan 2,4 milioi baino gutxiago izan dira, elektrizitate sektoreak ekoiztutako kWh bakoitzeko CO2 isuriak 99 gramotako zifra minimoetara itzuli direlarik.\nBeherakada honen arrazoi nagusia energia berriztagarrien bitartez ekoitzitako elektrizitatean datza, batez ere energia hidraulikoak sortutakoa. Energia eolikoak, aurreko urtean baino %50,5 elektrizitate gehiago ekoitziaz, eta eguzki energiaren gorakadak ere zerikusia dute murrizpen honetan. Izan ere, nahiz eta penintsulako energia eskaera urtez urte handituz joan, elektrizitate sarean jatorri berriztagarria duen energia kantitatea geroz eta handiagoa da.\nEra berean, ikatza, fuel olioa eta gasa energia iturri gisa erabiltzen duten zentral termikoetako ekoizpenaren beherakadak ere eragin zuzena izan du, bai CO2 isurpenetan, bai sufre dioxidoen eta nitrogeno oxidoen isurpenetan (0,100 gr./kWh eta 0,109 gr./kWh hurrenez hurren).\nHala eta guztiz ere, jatorri nuklearreko energiaren ekoizpenak ere gorantz egin duenez, hondakin nuklearren bolumena dezente handitu da, eta hortaz, energia berriztagarriekin lortutako ingurumen hobekuntza lausotu egin da.


Gari Araolaza 2008/05/06 09:28\nLehendik ere nahikoa argi ez bazegoen, MSN Music-etik musika erosi dutenek datorren irailetik aurrera ikasiko dute modu gordinean zer den DRM-a.\nThe day the music died artikuluan oso ongi azaltzen du gaia Mark Pilgrim hackerrak.\nDRM-dun musika erosten duen edonork garbi izan behar luke, arazoa berdina bait da iTunes-en musika erosten baldin baduzu. Mark-en parrafo bat hemen:\nOrduan, zer gertatuko da 2008ko abuztuaren 31an? Egun horretan, Microsoftek zenbait zerbitzari itzaliko ditu. Zerbitzari horien lan bakarra MSN Music webgunetik erositako kantuen balidazioa egitea da. Pertsona hauek ("biktimak" hemendik aurrera) ez dute segituan nabarituko. Biktimak ordenagailu berri bat erosi edo sistema eragilea berritzen dutenean, edo beraien disko gogorra izorratu eta berria jartzen dietenean konturatuko dira. Une horretan - erositako kantuak ordenagailu berri edo beste disko batera pasatzen dituztenean - Microsoften musika jogailuak (iTunesen antzerakoa, baina Microsoftena, Applerena izan beharrean) Microsoften balidazio zerbitzarietara deia egingo du, kantu horiek legalki erosi ziren ziurtatzeko. Dei honek huts egingo du, zerbitzari horiek ez dutelako erantzungo, Microsoftek nahita itzali dituelako. Microsoften jogailuak erabakiko du (modu okerrean baina di-da batean) kantu horiek modu ilegalean deskargatu dituela eta biktima pirata bat dela, eta ez ditu joko. Kasu honetan, ezkerreko eskuak badaki eskuinekoa zer egiten ari den: biek behatza erakusten dizute.\nKontutan izan: DRM-arekin erosten duzun musika, ez da zurea. DRM-aren jabeak nahi duen arte izango duzu eskutan.\nDRM edo Eskubide digitalen kudeaketa zer den\nEFF-ren "Abisatu genizuen!" eskutitza


barren.eus - Finalerdietarako sailkapena jokoan izango du Tecnifuellek Carballalen aurkako partidan\nFinalerdietarako sailkapena jokoan izango du Tecnifuellek Carballalen aurkako partidan\nArgitaratua: 2018-05-04 11:15\nLehen partida galdu eta bigarrena irabazi ostean, Tecnifuellek hil ala biziko partida jokatuko du, gaur, Galiziako Carballal taldearen aurka. Espainiako Txapelketako finalerdietarako sailkapena izango dute jokoan.\nTecnifuelleren multzoan BM Sanse taldea ailegatu da lehen postuan hirugarren jardunaldira. Madrildarrek bi partidak irabazi dituzte. Tecnifuelleren aurka jokatu zuten lehen jardunaldian eta nagusitasunez irabazi zuten, 28-20. Gehiago izan ziren eta elgoibartarrek ere halaxe onartu zuten partida amaieran.\nTecnifuellek Angel Optico Varilux Zamorako taldearen aurka jokatu zuen bigarren partida, eguen arratsaldean. Txapelketatik kanpo ez gelditzeko partida zen bi taldeentzat, biek galdu baitzuten lehen partida. Tecnifuellek lehen jardunaldian baino lan hobea egin zuen defentsan eta lapurtutako baloiak sare barruan sartzen asmatu zuten. 24-21 irabazi zuten elgoibartarrek. Nahia Legorburuk partida bikaina jokatu zuen eta bigarren jardunaldiko jokalari onena izendatu zuten elgoibartarra.\nTecnifuellek Graficas Lasa Carballal Vigoko taldearen aurka jokatuko du gaur, 19:00etan, Olaizaga kiroldegian. Bi taldeek dituzte bi puntu, eta bietako bat pasako da finalerdietara BM sanserekin batera. (ikus sailkapena)\n• Valentziarrak eta galiziarrak nagusi beste multzoan\nBeste multzoko Lauko Finaleko azken jardunaldia jokatu dute gaur goizean. Hiru jardunaldiak jokatu ostean, BM Elche talde valentziarrak eskuratu du sailkapeneko lehen postua, bi partida irabazi eta bestea berdinduta. Finalerdietarako bigarren txartela Balonmano Porriño taldeak eskuratu du. Bi partida irabazi eta beste bat galdu dituzte galiziarrek. Tecnifuellek finalerdietarako sailkatzea lortuko balu, BM Elche taldea izango luke aurkari zapatuan.


(OHARRA: 11 JOLASAK BI ARTIKULUTAN BANATUTA JASOKO DITUZUE. INPRIMATZEKO PLANTILLAK ETA AZALPEN BIDEOREN BAT ERE TARTEAN DAUDENEZ, ADI IRAKURRI!\nGarai honetan LH3 inguruko umeak biderketa taulei bueltaka hasten dira.\nTaulok epe ertain-luzean buruz ikastea izaten de helburua, haien ezagutzak buruzko kalkulua errazten eta azkartzen duela ulertuta.\nNik neuk konpartitzen dut helburua baina bidea nondik hasi eta nola egin, horrek ere asko arduratzen nau, eta gaurkoan, hasteko, horri jarri nahi diot fokua.\nKONTZEPTUA BISTATIK GALDU GABE\nBiderketak bere baitan daukan kontzeptua galdu egin daiteke mekanizazioaren eta memorizazioaren bidean urratsak itsuan emanez gero.\nEguneroko bizitzan ikusten ditugun biderketa egoerekin adi egoteak eta Cuisenaire-ren erregletekin jarduteak lagunduko digu kontu hori bistatik ez galtzen.\nBURUZ IKASI… EPE ERTAIN-LUZEAN\nBiderketa taulak menperatzeko lana ez da “datorren astelehenerako 3ko taula ikasi” esanaz beteko. Are gehiago, mandatu horrek presioa jartzen du etxeetan eta umeen bizkarretan.\nBost minututan zenbat biderketa egiteko gai den neurtu nahi izateak ere ez du asko laguntzen kasu askotan. Umeren batzuei bai egokituko zaizkie horrelako proposamen edo erronkak, baina beste askori ez. Beraz, saiatu gaitezen nori bai eta nori ez bereizten.\nIzan ere, biderketak egiteko gaitasuna hurrengo 4 ikasturteetan landuko da, modu baten edo bestean: zatiketak lantzean, zatikiak lantzean, unitate aldaketak egitean, ehuneko portzentaiak kalkulatzean…. Badago denbora lan hori presiorik gabe egiteko!\nZEIN DA GURE HAUTUA?\nArtikuluaren tituluari erreparatuta ikusiko duzue; jolastuz ikastea, alegia. Gogoratu, hemendik aurrera plantillak ere eskura izango dituzuela inprimatu eta erabiltzeko prest.\nNoan, beraz, beste luzamendurik gabe jolasak zehaztera:\nLEHENDIK ERE PROPOSATU IZAN DITUGUNAK\nLehendik ere eskura jarri ditugu hainbat jolas proposamen.\n“LAUKIEN LASTERKETA” Aurreneko biak lotura honetan azalduta.\n“PLAYMOBILEN JOLASA” (loturako bideoan ikusiko duzue izenaren zergatia) hemen daukazue eskura.\nORDENAGAILUAZ jarduteko aukerak, berriz, hemen aipatu genituen.\nBIBERKETAREN ALGORITMOA MEKANIZATZEKO jolasa ere aipatu genuen.\n6. BIKOTE JOLASAK\nTaulak konkretu bat ikasteko Biderketak eta emaitzak txarteletan inprimatuta eukitzea eskatzen du.\nTxartelak buelta emanda jarri eta bikoteak topatu eta nork gehiago pilatu izango litzateke jolasa.\nHona hemen bikote jolasa egin ahal izateko txartelen plantilla:\nBIDERKETA TAULAK eta EMAITZAK\n7. ESTALI ZURE PIEZA JOLASA\nJolas honek taulaz taula jarduteko aukera ematen digu.\nteachingheart.net helbideko jolasa\nIrudian, 3 dado bota eta batuketaren emaitza estaltzea da proposamena. Guk, proposamen hori eraldatu egin dugu eta biderketa taulen emaitzak estaliaz jolastea pentsatu dug. Hona hemen, beraz, horretarako plantilla:\nESTALI ZURE PIEZA jolasa; (BIDERKETA TAULAK)\nHurrengo jolasak honako linkean aurkituko dituzue:\nBiderketa taulak ikasteko 11 jolas (II)


Irekia Eusko Jaurlaritza - Gobierno Vasco :: EHAA xedapena 201806295\n164/2018 EBAZPENA, abenduaren 12koa, Jaurlaritzaren Idazkaritzako eta Legebiltzarrarekiko Harremanetarako zuzendariarena, zeinaren bidez xedatzen baita argitara ematea Arabako Foru Aldundiarekin sinatutako lankidetza-hitzarmen bat, administrazio elektronikoko oinarrizko irtenbideak elkarri emateko dena.\nGaiak: FORMULARIO ADMINISTRATIBOAK; INFORMAZIO ADMINISTRATIBOA; PROZEDURA ADMINISTRATIBOA; LANKIDETZA-HITZARMENAK; INTERNET; ARABAKO FORU ALDUNDIA; EUSKO JAURLARITZA; ESTATUKO ADMINISTRAZIO OROKORRA; ADMINISTRAZIO ELEKTRONIKOA\nXedapenaren zenbakia: 201800164\nHurrenkenaren zenbakia: 201806295\nArtikulu bakarra.– Euskal Herriko Agintaritzaren Aldizkarian argitaratzea Arabako Foru Aldundiarekin sinatutako lankidetza-hitzarmena testua, administrazio elektronikoko oinarrizko irtenbideak elkarri ematekoa.\nERANSKINA, JAURLARITZAREN IDAZKARITZAKO ETA LEGEBILTZARRAREKIKO HARREMANETARAKO ZUZENDARIAREN ABENDUAREN 12KO 164/2018 EBAZPENARENA\nEUSKAL AUTONOMIA ERKIDEGOKO ADMINISTRAZIO OROKORRAREN ETA ARABAKO FORU ALDUNDIAREN ARTEKO LANKIDETZA-HITZARMENA, ADMINISTRAZIO ELEKTRONIKOKO OINARRIZKO IRTENBIDEAK ELKARRI EMATEKO DENA\nBestetik, Cristina González Calvar andrea, Enplegu, Merkataritza eta Turismo Sustapenaren eta Foru Administrazioaren Saileko foru diputatua, egintza honetarako gaitasuna daukana Gobernu Kontseiluaren 2018ko urriaren 30eko 574/2018 Ebazpenez -onarpena ematen duena Eusko Jaurlaritzaren eta Arabako Foru Aldundiaren arteko lankidetza hitzarmen hau izenpetzeko, administrazio elektronikoko oinarrizko konponbideak elkarri emateko-, foru-aldundi hori ordezkatuz, Foru Aldundiaren Antolaketa, Funtzionamendu eta Araubide Juridikoari buruzko abenduaren 18ko 52/1992 Foru Araua aplikatuz.\nI.– Euskal administrazio guztiek, bai Euskal Autonomia Erkidegoko Administrazioak bai Foru Aldundiek eta toki-erakundeek, kalitate oneko zerbitzu eraginkor batzuk eskaini behar dizkiete herritarrei, kudeaketa publikoan baliabide publikoak esleituz eta erabiliz eta administrazio-izapidetzea erraztuz eraginkortasuna bilatu behar dute, administrazio-bikoiztasunak saihestu edo deuseztatu behar dituzte eta aurrekontu-egonkortasunari eta finantza-iraunkortasunari buruzko legeria bete behar dute, gainerako administrazio publikoekin jardutean partaidetza-, objektibotasun-, gardentasun-, lankidetza-, elkarlan- eta koordinazio-printzipioei jarraituz, beren helburu komunak erdiesteko, Sektore Publikoaren Araubide Juridikoaren urriaren 1eko 40/2015 Legeak 3. eta 140. artikuluetan ezartzen duen moduan; halaber, beren gobernamendu publikoko ereduan aurrera egin behar dute, administrazio publiko efizienteagoa, eraginkorragoa, hurbilagoa, gardenagoa eta parte-hartzaileagoa eraikitzeko.\nII.– Sinatzen duten alderdien eskumenetako bat da zerbitzu elektronikoak bultzatu, garatu eta ezartzeko informazioaren teknologiak aplikatzea, herritarren eta enpresen onerako. Xede horretarako, beharrezkoa da azkar eta eraginkortasunez aurrera egitea administrazio elektronikoaren garapenean, administrazioen artean eta herritarrekiko harremanetan harreman elektronikoa ahalbidetzeko edo ezartzeko. Beraz, nahitaezkoa da administrazio guztien esku dauden zerbitzu elektroniko batzuk edukitzea, urriaren 1eko 40/2015 Legeak ezarritako betebeharra benetan betetzeko; izan ere, lege horrek xedatzen duenez, administrazio publikoek, elkarrekin eta beren organoekin, erakunde publikoekin eta haiei lotutako edo haien mendeko erakundeekin harremanetan jartzeko, baliabide elektronikoak erabili beharko dituzte, haietariko bakoitzak hartutako sistemen eta irtenbideen elkarreragingarritasuna eta segurtasuna ziurtatzen dituztenak, betiere datu pertsonalen babesa bermatuz. Bestetik, herritarrek administrazio publikoekin elektronikoki harremanetan jartzeko eskubidea dute, Administrazio Publikoen Administrazio Prozedura Erkidearen urriaren 1eko 39/2015 Legean ezarri bezala.\nIII.– Alderdiak ados daude herritarrei lineako zerbitzuak ematea bultzatzen jarraitzearekin, haien elkarreragingarritasuna erraztuz. Ildo horretatik, sinatzaileek, beren eskumen-eremuetan, beharrezkotzat jotzen dute administrazio elektronikoko proiektuen koordinazioa sustatzea, haien eraginkortasunik handiena lortzeko asmoz eta interes publikoa asetzeko azken helburuarekin.\nIV.– Administrazio Publikoen Administrazio Prozedura Erkidearen urriaren 1eko 39/2015 Legearen bigarren xedapen gehigarrian ezarritakoari jarraituz, Hitzarmen honetan jasota dauden administrazio elektronikoko oinarrizko irtenbideek betetzen dituzte hitzarmena sinatzen duten administrazioek bete behar duten Aurrekontu Egonkortasunari buruzko Legean ezarritako betebeharrak, eta, bestalde, aurreikusten dituzte beharrezko mekanismoak eta aurreikuspenak, Euskal Autonomia Erkidegoko toki-erakundeek, foru-administrazioen babespean finantza eraginetarako, baita euskal sektore publiko osoak ere hitzarmen honen helburu diren irtenbideetara atxikitzeko aukera eduki dezaten. Horrela, Hitzarmenaren edukiak betearaztearekin lotutako zerbitzuak emateko garaian, bikoiztasunak eta eraginkortasun ezak saihestuko dira, lehen esandako urriaren 1eko 39/2015 Legearen bigarren xedapen gehigarrian jasotako eskakizunei egokituz.\nV.– Helburu horiek lortzen eraginkorragoak izateko eta administrazio publikoen arteko lankidetza-printzipioei jarraikiz, akordio hau bereziki baliagarria da sinatzen duten bi administrazioentzat.\nVI.– Administrazio elektronikoko oinarrizko irtenbide teknologikoek emandako funtzionaltasunak etengabe garatzen ari dira, informazioaren eta komunikazioaren teknologien garapenaren ondorioz eta zehaztapen teknikoei eta segurtasunekoei eragiten dieten arau-aldaketen ondorioz. Beraz, eranskinak agiri biziak dira.\nVII.– 2017ko martxoaren 24an, Euskal Autonomia Erkidegoko Administrazioak beste lankidetza-hitzarmen bat sinatu du Estatuko Administrazio Orokorrarekin (Administrazio Digitaleko Idazkaritza Nagusia), administrazio elektronikoko zerbitzuak elkarri emateko. Lankidetza-hitzarmen horrek aurrekoa, 2010eko urriaren 18koa, hain zuzen, ordezten du.\nVIII.– Euskal Autonomia Erkidegoko toki-erakundeek Estatuko Administrazio Orokorrarekin sinatutako hitzarmenean adostutako administrazio elektronikoko oinarrizko irtenbide teknologikoetan eta hitzarmen honetan xedatutako administrazio elektronikoko oinarrizko irtenbide teknologikoetan zein etorkizunean adosten direnetan parte har dezaten, mekanismo egoki bat ezarri behar da, toki-erakunde horiek aipatutako hitzarmenei erraz atxiki ahal izateko, zerbitzu bakoitzean ezarritako betebeharrak edonola ere beteko direla bermatzen duen prozedura baten bidez.\n1.– Hitzarmen honen xedea da zehaztapen eta baldintza orokorrak finkatzea, sinatzaileek eta beraien menpeko edo beraiei lotutako erakundeek ematen dituzten administrazio elektronikoko oinarrizko irtenbide teknologikoak, bigarren klausulan azaldutakoak, hain zuzen, batera aprobetxa ditzaten.\n2.– Hitzarmen honen xedea, halaber, idazki honen I. eranskinean zehazten den protokoloan azaldutako prozedura zehaztea da. Prozedura horren bidez, hitzarmen honen bigarren klausulan zerrendatutako soluzio teknologikoetan edo etorkizunean eguneratzen edo aldatzen direnetan interesa duten toki-erakundeei sarbidea emango die Foru Aldundiak. Foru Aldundiak, edonola ere, hitzarmen honetan ezarritako betebeharrak betetzen direla bermatuko du.\n1.– Arabako Foru Aldundiak, baita horren menpeko edo berari lotutako erakunde publikoek ere, sarbidea izango dute Estatuaren Administrazio Orokorraren (Administrazio Digitaleko Idazkaritza Nagusia) eta Euskal Autonomia Erkidegoaren arteko lankidetza-hitzarmenean, administrazio elektronikoko oinarrizko irtenbideak elkarri ematekoan, 2017ko martxoaren 24an sinatutakoan, hain zuzen, azaldutako administrazio elektronikoko oinarrizko irtenbide teknologikoek emandako funtzionaltasunetara.\n2.– Gainera, aurreko paragrafoan adierazitako alderdiek sarbidea izango dute II. eranskinean jasotzen den Administrazio Elektronikoko Zerbitzuen Katalogoan zehazten diren zerbitzuak ematea ahalbidetzen duten administrazio elektronikoko oinarrizko irtenbide teknologikoek ematen dituzten funtzionaltasunetara.\n3.– Arestian zehaztu diren oinarrizko irtenbideak garatzeko erabilitako teknologia eguneratu ahalko da edo eraginkorragoak diren beste batzuek ordeztu ahalko dute, hitzarmen honen seigarren klausulan ezarritako Jarraipen Batzordearen erabakiaren bidez, informazioaren eta komunikazioaren teknologien garapenaren ondorioz, aurreko zenbakian zerrendatu diren aplikazioak edo sistemak zaharkituta geratzen direnean edo dagozkien zehaztapen tekniko eta segurtasunekoei eragiten dieten arau-aldaketak gertatzen direnean.\nHirugarrena.– Eremu subjektiboa.\n1.– Hitzarmen honek, Arabako Foru Aldundira, EAEko Administrazio Orokorrera eta horiei atxikita dauden edo horien mendekoak diren erakunde publikoetara hedatuko ditu bere ondorioak.\n2.– Arabako Lurralde Historikoko toki-erakundeei eta horiei atxikitako edo horien mendeko erakunde publikoei dagokienez, eta I. eranskin gisa erantsi den protokoloan xedatzen den prozeduraren bidez, Foru Aldundiak hauetarako sarbidea emango die izena emandako toki-erakundeei:\na) Estatuko Administrazio Orokorraren (Administrazio Digitaleko Idazkaritza Nagusia) eta Euskal Autonomia Erkidegoaren arteko lankidetza-hitzarmenean (administrazio elektronikoko oinarrizko irtenbideak elkarri ematekoan, 2017ko martxoaren 24an sinatutakoan) azaldutako administrazio elektronikoko oinarrizko irtenbide teknologikoek emandako funtzionaltasunak.\nb) dagokion toki-erakundeak administrazio elektronikoan hautatzen dituen oinarrizko irtenbide teknologikoek ematen dituzten funtzionalitateak, II. eranskinean jasotako Administrazio Elektronikoaren Zerbitzuen Katalogoan zehaztutako zerbitzuak ematea ahalbidetzen dutenen artekoak.\nLaugarrena.– Hitzarmena sinatzen duten alderdien betebehar orokorrak.\n– itzarmen honen bigarren klausulako 2. zenbakian ezarritako irtenbide teknologiko guztietarako edo horietako baterako sarbidea ematea beren lurralde-eremuko erakunde publikoei, haiei lotutakoei edo haien menpekoei eta toki-erakundeei, baita haien menpeko erakunde publikoei ere, gai horretan esleituak dituzten laguntza teknikoko eskumenen barruan, I. eranskineko Protokoloan finkatutako prozeduraren bidez.\n– Beren eskumenen eremuaren barruan, hitzarmen honetan jaso eta II. eranskinean azaltzen diren irtenbide teknologikoen zehaztapen teknikoak betetzea.\n– Hitzarmen honetan zerrendatutako oinarrizko irtenbideetan sartzeko behar diren konektibitate eta hedapeneko zeregin teknikoak egitea.\n– Bigarren klausulan azaldutako irtenbide teknologikoak kudeatzen dituzten erakundeekin hitzartzea lotutako zerbitzuen errendimendu- eta monitorizazio-probak egitea, eskuragarri daudela bermatzeko.\n– Irtenbideak zuzenki erabiltzea, baimenduta daudenerako baino erabili gabe.\n– Hitzarmen honetan sartutako irtenbide teknologikoen sistema erabiltzaileak eta aplikazioak administratzeko prozesuak bateratzeko ezarritako prozedurei jarraitzea.\n– Hitzarmen honetan jasotako irtenbide elektronikoei lotutako informazioa eta sistemak behar bezala babesteko behar diren segurtasun-neurriak hartu eta betetzea, erabakitzen den segurtasun komuneko politikari jarraikiz.\n– Hala xedatzen duten irtenbide teknologikoetarako, zerbitzuak emateko behar den informazio legal, administratibo eta teknikoa nahiz herritarrek ezagutu behar duten beste edozein informazio deskribatzen duten agiriak eguneratzen laguntzea.\n– Alderdi sinatzaileak edo haien hornitzaileak ez daude behartuta alderdi sinatzaileek, toki-erakundeek edo lotutako edo menpeko erakunde publikoek, hitzarmen honen edukian aurreikusitako esku-hartzeetan, bertan jasotzen diren oinarrizko irtenbideak txarto erabiltzearen edo eskuragarri ez egotearen ondoriozko zeharkako kalte-galerak gain hartzera.\nBosgarrena.– Hitzarmena sinatzen duten alderdien berariazko betebeharrak.\nSeigarrena.– Baldintza teknikoak eta funtzionalak.\nZazpigarrena.– Jarraipen Batzorde Teknikoa.\n– Arestian aipatutako hitzarmenean adostutakoaren kudeaketa, jarraipena, zaintza eta kontrola.\n– Hitzarmen honen ondoriozko interpretazio- eta betetze-arazoak ebaztea.\n– Egokitzat jotzen dituen hobekuntzen edo aldaketen formalizazioa proposatzea.\nZortzigarrena.– Araubide ekonomikoa.\nBederatzigarrena.– Hitzarmenaren indarraldia.\nHamaikagarrena.– Araubide juridikoa.\nHamabigarrena.– Gatazkak ebaztea.\nHamahirugarrena.– Hitzarmenak azkentzea.\n– Indarraldia bukatzea, Hitzarmenaren luzapena adostu gabe.\n– Alderdiek aho batez horrela adostea.\n– Alderdiren batek ez betetzea hartutako betebeharrak eta konpromisoak.\n– Erabaki judizial batek horren deuseztasuna adieraztea.\n– Legeetan jasotako beste arrazoiren bat.\nHamalaugarrena.– Alderdiek hartutako betebeharrak eta konpromisoak betetzen ez direnean aplika daitezkeen ondorioak eta ez betetzeagatik egon daitezkeen kalte-ordaina zehazteko irizpideak.\nHamaseigarrena.– EAEko Administrazio Publikoaren eta Arabako, Gipuzkoako eta Bizkaiko Foru Aldundien artean eta Foru Aldundiek elkarrekin informazioa baliabide elektronikoen bitartez trukatzeari begira sinatu duten lankidetza-hitzarmenaren interpretazioa (2015eko abenduaren 3ko EHAA).\nHamazazpigarrena.– Euskal Autonomia Erkidegoko udalekin informazioaren, administrazioaren eta kudeaketa elektronikoaren esparruan zerbitzuak elkarri emateko sinatutako hitzarmenen interpretazioa\nEta aurreko guztia frogatzeko, alderdiek hitzarmen hau sinatzen dute\nLehenengoa.– Euskal Autonomia Erkidegoko Toki Erakundeei buruzko Legearen 19.4 artikuluaren arabera, Foru Aldundiak eskudunak dira, toki-araubidearen oinarrizko araudian eta foru-araudian bertan jasotzen diren baldintzetan, beren lurralde historikoko udalerriei laguntza teknikoa emateko.\nBigarrena.– Foru Aldundiak hau ahalbidetuko du bere lurraldeko toki-erakundeek hitzarmena sinatzen dutenean:\na) Estatuko Administrazio Orokorrarekin administrazio elektronikoko oinarrizko irtenbideak elkarri emateko 2017ko martxoaren 24an sinatutako lankidetza, bigarren klausulako 1. zenbakian ezarritakoari jarraituz. Horretarako, irtenbide teknologiko bakoitza eskuratzeko eta erabiltzeko betebeharrak betetzeko konpromisoa hartuko du haren toki-ordezkariak, eta, bere eskumenen eremuan, bertan ezartzen direnak onartu beharko ditu.\nb) administrazio elektronikoko oinarrizko irtenbideak elkarri emateko laguntza, hitzarmen honen bigarren klausulako 2. zenbakiarekin bat eginez. Horretarako, toki-erakundeak Administrazio Elektronikoaren Zerbitzuen Katalogoan daudenen artean eskatu duen irtenbide teknologiko bakoitza eskuratzeko eta erabiltzeko betebeharrak betetzeko konpromisoa hartuko du toki-ordezkariak. Hauek dira aipatutako katalogoan jasotzen diren irtenbideak:\n– EAEko Administrazio Publikoen komunikazio-sarea..\n– Identifikazio, autentifikazio eta sinadura elektronikoko baliabideak kudeatzeko zerbitzuak.\n– EAEko Administrazioen Segurtasunerako eta Elkarreragingarritasunerako Nodoa (NISAE).\n1.– Euskal administrazio publikoen komunikazio-sarea.\n– Eusko Jaurlaritzaren Administrazio Sare Korporatiboa.\n– Osasun-sarea (Osakidetza).\n– Polizia-sarea (Segurtasun Saila).\n– EAEko sektore publikoaren menpeko erakundeak.\n– Euskalsareari gehitzen zaizkion zerbitzuak konfiguratzea, mantentzea eta kudeatzea.\n– Estekak haren sare korporatiboaren barruan badabiltzala bermatzea.\n– Foru Aldundiak eta Eusko Jaurlaritzak beraien menpeko erakunde publikoak bilduko dituzte eta haien segurtasunaren erantzuleak izango dira; hain zuzen, Foru Aldundia bai aldundikoez bai lurraldeko udaletakoez arduratuko da. Horretarako, egokiak diren konektibitate- eta hedapen-lanak egingo dituzte.\n– Euskarri-zerbitzu bat edukitzea menpeko erakunde publiko guztiei sarerako sarbidea bermatzeko eta sor daitezkeen gorabeherak kudeatzeko, Euskalsarea asteko 7 egunetan eta eguneko 24 orduetan abian egon dadin.\n– Erakunde bakoitza da bere sare korporatiboaren barruko segurtasunaren erantzulea eta, beraz, behar diren perimetro-segurtasuneko mekanismoak (suebakiak, proxyak eta abar) ezarriko ditu.\n– Sarerako sarbidea ematen duten komunikazio-ekipamenduek, routerrek, era bakanduan daude Euskalsarera konektatuta, eta Eusko Jaurlaritzari egokituko zaio horiek administratzea.\n– Eusko Jaurlaritza arduratuko da Euskalsare guztiari SARArako sarbidea emateaz eta euskal administrazio publiko guztiei ahalbidetuko die administrazio publikoen komunikazio sareko (SARA) zerbitzuak eskuratzea.\n– Erakunde bakoitzean gaikuntza tekniko nahikoa duten kontaktuak izendatzea sarea kudeatzeko, antolatzeko eta garatzeko lanak egin ditzaten.\n2.– Identifikazio, autentifikazio eta sinadura elektronikoko baliabideak kudeatzeko zerbitzuak\n– Europako Parlamentuaren eta Kontseiluaren 910/2014 Araudia (EB), 2014ko uztailaren 23koa, barne-merkatuko transakzio elektronikoetarako identifikazio elektronikoari eta konfiantzazko zerbitzuei buruzkoa eta 1999/93/CE Zuzentaraua (eIDAS araudia) eta hori ezartzeko egintzak indargabetzen dituena.\n– Herritarrentzakoak (B@k eta B@kQ).\n– Administrazioko eta euskal sektore publikoko profesionalentzakoak (Giltz@ Profesionala).\n– B@k pertsona fisikoak identifikatzeko baliabidea da, autentifikazio eta sinadurarako, eta osagai hauek dauzka:\n– Erreferentzia-zenbaki bat: erabiltzailearen NAN edo AIZrekin bat dator.\n– Autentifikazio-faktore bat: pasahitza edo ezar daitekeen beste bat (OTP, faktore biometrikoak...).\n– Eta kalifikatu gabeko ziurtagiri bat, gordailu zentralizatu batean eman dena eta sinatzeko erabiliko dena.\n– B@kQ pertsona fisikoak maila altuagoa da identifikatzeko baliabide gisa, autentifikazio eta sinadurarako, eta honako hauek konbinatzen ditu:\n– Erreferentzia-zenbakia: NANa edo AIZ.\n– Bi autentifikazio-faktore, honako hauez osatuak:\n● koordenatu-jokoa, 16 karakterez eta haiei dagozkien erantzuteko 16 digituez osatua.\n● Pasahitz bat.\n● Edo ezar daitekeen beste bat (OTP, faktore biometrikoak...).\n– Eta sinadura elektronikoko ziurtagiri kalifikatu bat, gordailu zentralizatu batean gordeta dagoena – eta sinatzeko erabiliko dena.\n– Giltz@ Profesionala administrazioetako eta euskal sektore publikoko enplegatuentzako identifikazio-baliabidea da, autentifikazio eta sinadurarako, eta honako hauek konbinatzen ditu:\n● OTP (one time password) bat, posta elektronikoz edo mugikorrera SMS bidez bidalia.\n● Edo ezar daitezkeen beste batzuk.\n– Eta sinadura elektronikoko ziurtagiri kalifikatu bat, gordailu zentralizatu batean dagoena eta sinatzeko erabiliko dena.\n– Bere identitatea egiaztatu.\n– Beharrezko identitate datuak eta kontakturako datuak jaso.\n– Datu biometrikoak jaso, autentikaziorako faktore gisa, behar denean.\n– B@k, B@kQ eta Giltz@ Profesionala jaulkitzeko dagozkien sinadura jaso eskabide orrietan.\n– Erregistro-erakundearen zereginak egitea, Izenperen ziurtapen-jardunbideen deklarazioan ezarritakoari jarraituz. Deklarazioa www.izenpe.eus/dpc helbidean dago argitaratuta.\n– Bere jardunean oinarri hartzea eraginkortasunaren, kalitatearen, segurtasunaren eta gardentasunaren printzipioak.\n– Izenperen hornitzaileen segurtasun-politika betetzea: Izenperen hornitzaileen segurtasun-politika. www.izenpe.eus helbidean argitaratuta dago.\n– Izenperi bidaltzea B@k, B@kQ eta Giltz@ Profesionala igortzeko eskaera, eskatzaileak eta operadoreak sinatutakoa.\n– Izenpek luzatutako identifikazio-bitartekoen eskatzaileei jarraibide zehatzak ematea nortasun digitalaren prozesua sortu eta amaitzeko.\n– Alde sinatzaileei jakinaraztea erregistro-erakundearen zereginak nola egin, eta haren esanetara egotea sor litekeen edozein arazotarako.\n– Ondorio horietarako, beharrezko prestakuntza emango die nortasun digitalak sortu eta egiaztatzeko zereginez arduratutako langileei.\n– Aldeen esku jartzea beharrezko softwarea erabiltzaileak erregistratu eta identifikatzeko zereginak gauzatzeko.\n– zenperen hornitzaileen segurtasun-politikan zehaztutakoa betetzea. www.izenpe.eus helbidean argitaratuta dago.\n– Zerbitzua egoki erabiltzea, hitzarmen honetan zehaztutakoaren arabera.\n– Izenperen aurrean, hitzarmen honetan zehaztutako betebeharrak ez betetzearen ondorioz eragiten dituen kalteak direla eta.\n– Hemen zehaztutakoa egoki betetzeaz erantzungo du.\n– Hitzarmen honen ondoriozko bere betebeharrak ez betetzearen ondorioz eragiten dituen kalteen erantzulea izango da.\n– Zehazki, konfiantzazko zerbitzuen egile gisa, bere jardueraren eraginez edozein pertsonari eragiten dizkion kalte-galerei erantzungo die, baldin eta hitzarmen honek edo konfiantzazko zerbitzuen alorrean aplikatzekoa den legeriak ezartzen dizkion betebeharrak betetzen ez baditu edo arduragabekeriaz jarduten badu.\nGiltz@ identitateak kudeatzeko plataforma\n– Herritarrek zerbitzu publikoetarako duten sarbide elektronikoa erraztu eta bateratzen du.\n– Identitatearen hornitzaile eta agente bitartekari gisa jarduten du, hirugarren identitate-hornitzaileen arteko federazioa ahalbidetuz, eta eIDAS araudiaren arabera mailatan sailkatzeko euskarria ematen du.\n– Aplikazioen arteko autentifikazio bakarra eta onartutako arrisku-mailaren araberako errefortzua errazten ditu.\n– Autentifikazio moldagarriko politikak ezartzeko bidea ematen du.\n– Identitate-hornitzaile gisa, sistemak identitateei loturiko gako publikoko atributuak (PKI) modu egiaztatuan kudeatzea eta, beraz, sinadura-hornitzaile gisa jardutea ahalbidetzen du.\nPlataformaren funtzionamendua: identifikazioa eta autentifikazioa\n– Administrazio elektronikoko zerbitzuen hornitzaileak (SP): administrazio elektronikoko zerbitzuak eman eta plataforma herritarrak identifikatu eta autentifikatzeko erabiltzen dituzten erakundeak.\n– Identifikazio- eta autentifikazio-zerbitzuen hornitzaileak (IdP): herritarrak identifikatzeko eta autentifikatzeko mekanismoak ematen dituzten erakundeak, beste erakunde batzuek baliabide arrunt gisa erabil ditzaten.\n– Identifikazio-pasarela edo -kudeatzailea: sistema bitartekaria, zerbitzu-hornitzaileei identifikazio-mekanismoetarako sarbidea ahalbidetzen diena.\n– Zain plataforma, ziurtagiri elektroniko kalifikatuen bidezko identifikazioa kudeatzeko.\n– G@koa plataforma, g@kopin eta g@kosinadura mekanismoez identifikatu eta sinatzea ahalbidetzen duena eta estatuko elkarreragingarritasun-nodo gisa jarduten duena, identitate elektronikoen mugaz haraindiko ezagutza erraztuz, STORK plataformarekiko (etorkizunean identitate elektronikoak ezagutzeko sistema eraikitzeko erreferentzia izango den Europako elkarreragingarritasun-plataforma) konexioari esker.\nPlataformaren funtzionamendua: ziurtagiri zentralizatuen bidezko sinadura\nSartu eta erabiltzeko modua\nZain sinadura-zerbitzuen plataforma\n– Ziurtagirietan oinarritutako sinadura elektronikoko estandarrak onartzen ditu.\n– Sinaduren interpretazio semantikoa egiten du.\n– Web zerbitzuetan oinarritutako aplikazioekin integratzeko aukera ematen du.\n– Ziurtapen-agintaritza publiko askoren fidagarritasuna kudeatzen du.\n– Log erregistro zentralizatua egiten du.\n– Denboran zehar sinadurak egiaztatzeko behar diren froga elektronikoak sortzen ditu.\n– Administrazio publikoek erabiltzen dituzten web zerbitzuetan oinarritzen da.\n– Ziurtapen-agintaritza, politika, ziurtagiri, sinadura eta formatu askotarako balidazio-plataforma da. Beraz, horren bidez herritarrek hainbat balidazio-ziurtagiri eta -agintaritza erabil ditzakete administrazio publikoekiko harreman telematikoan.\n– Segurtasuna ematen die sinadura elektronikoei, denbora-zigiluko eta sinadurak bizitza luzeko formatuetara eguneratzeko funtzioen bidez.\n– Sinadura elektronikoaren arloan Europan indarrean dagoen legeria betez Europako ziurtapen-zerbitzuen hornitzaileek ematen dituzten ziurtagiri elektroniko onartuez balidatzea ahalbidetzen du.\n– Sinadura elektronikoa administrazio elektronikoko atarietan integratzea errazten du, Idazki bezeroaren bidez (sistema eragile eta nabigatzaile askotarako prestatutako osagaia).\n– Ziurtagiri-gordailu zentralizatu gisa jarduten du, hau da, aplikazioek urrunetik erabil ditzakete, bakoitzak bere gordailua eduki behar izan gabe. Horrela gakoen erabilera ikuskatua hobeto kontrolatzen da eta PKIren hedapena, mantentzea eta erabilera errazten dira. Modu horretan, administrazio publikoek errazago dute dokumentuak zigilatzea.\n– Segurtasun- eta sendotasun-bermerik handienak ematen ditu eta honako hauek bermatzen ditu funtzionamenduan:\n● Errendimendu ezin hobea.\n● Eskuragarritasun handia.\nBarne hartzen dituen zerbitzuak\n– Sinadura eta ziurtagiri elektronikoak balidatzea balidazio-agintaritza (VA) baten bidez.\n– Sinaduren interpretazio semantikoa egitea.\n– Denbora-zigilua denbora-zigiluko agintaritzaren edo TSAren bidez (Armadaren Errege Institutu eta Behatokiarekin sinkronizatuta).\n– Sinadurak sortzea plataforman gordetako ziurtagirien araberako estandarretan oinarrituz.\nPlataforman sartzeko eta hori erabiltzeko modua\nErakunde eta pertsona erabiltzaileentzako laguntza-zerbitzuak\n– Erakunde erabiltzaileentzako laguntza- eta arreta-zerbitzu horrek honako maila hauek dauzka:\n● Erabiltzaile partikularrentzako lehen maila: herritarrentzako arreta- eta laguntza-zerbitzuak eskura dituzten identifikazio elektronikoko baliabideak eta administrazioekin kanal elektronikoaren bidez erlazionatzeko eta izapidetzeko kudeatzen diren autentifikazio- eta sinadura-tresnak erabiltzean.\n● Erakunde erabiltzaileentzako lehen maila: arreta, laguntza eta gorabeheren konponketa administrazio eta erakunde publikoek identifikatzeko, sinatzeko baliabideak eta e-administrazioko zerbitzuak emateko beste osagai batzuk kudeatzeko tresnak eta zerbitzuak erabiltzean.\n● Bigarren maila: zerbitzuaz kanpoko agenteei, hala nola erakundeei, arreta emateko, zerbitzua eskaintzen duten erakundeetako erabiltzaileentzako beste zerbitzu batzuk, baita konplexutasun tekniko handiagoa duten eta lehen mailako taldeek konpondu ezin dituzten gorabehera funtzionalak ere.\n● Maila gehigarriak: kanpaina, zerbitzu eta erakundeen beharren arabera, arreta espezifiko eta espezializatuko maila gehigarri edo osagarriak ezarriko dira.\n– Deskribatutako mailek garatutako laguntza- eta arreta-zerbitzuak funtzio hauek dauzka:\n● Eskaerak ezartzen diren sarrera-kanalen bitartez (telefonoa, webgunea edo posta elektronikoa) jasotzea.\n● Gorabeherak eta eskaerak erregistratzea eta motaren eta konpontzeko lehentasunaren arabera sailkatzea.\n● Gorabeherak eta eskaerak ebaluatzea, ikertzea eta diagnostikatzea, baita konpontzeko eta etengabe hobetzeko prozedurak sortzea ere.\n● Eskala funtzional edo hierarkikoetan banatzea, erantzukizun- eta gaitasun-mailen arabera, kasu esanguratsuenen jarraipena egiteko, horiek bistaratzeko eta eragina txikiagotze aldera behar diren ekintzak ahalbidetzen dituzten erabakiak zuzenki hartzea.\n● Gorabeheren eta eskaeren jarraipena egitea haiek itxi eta egiaztatu arte, erabiltzaileei beren gorabeheren edo eskaeren egoera eta aurrerapen-maila jakinaraziz.\n● Lehen laguntza-mailarako kontaktu-datuak eta arreta-ordutegiak www.izenpe.eus atarian daude argitaratuta.\nZerbitzuaren kalitatea eta auditoretza\n3.– Euskadiko administrazioen segurtasunerako eta elkarreragintasunerako nodoa (NISAE).\n«Interesdunak ez daude beharturik administrazioren batek eginak diren dokumentuen kopiak ekartzera, nahiz dokumentu horiek prozeduran aurkeztea nahitaezkoa izan nahiz aukerakoa izan, betiere interesdunak adostasuna adierazi badio dokumentu horiek kontsultatzeari edo ateratzeari. Kontsultatzea edo ateratzea interesdunek baimendua delako presuntzioa egingo da, ez badute prozeduran kontrakotasun espresua adierazi edo aplikatzekoa den lege bereziak ez badu agintzen adostasun espresua adierazi beharra dagoela’.\n– Ogasuneko eta Funtzio Publikoko Ministerioaren datu-trukerako plataformarekiko konexioa.\n– Elkarreragingarritasun-zerbitzuen karta.\n– Erabiltzaileen kudeaketa.\n– Baimenen kudeaketa.\n– Elkarreragingarritasun-zerbitzuen kudeaketa.\n– Eskuzko bitartekaritzarako bezeroa.\n– Jarduerari eta erabilerari buruzko txostenak.\n– Lagatzaile eta lagapen-hartzaileentzako arreta zalantzak argitzeko eta gorabeherak konpontzeko.\n– Lagatzaile eta lagapen-hartzaileentzako laguntza teknikoa datu-trukerako zerbitzuak gaitzeko.\n– Sistemen eta aplikazioen garapena eta mantentzea.\n– NISAEn elkarreragingarritasun-nodo gisa berariazko rola duten agenteak: Igorlea eta errekeritzailea.\n– Lagatzaile eta lagapen-hartzaileen rol orokorra duten erakundeak.\n– Gainera, erakunde horietako batzuek bi rolak betetzen dituzte.\nBetebehar orokorrak, espezifikoak eta funtzioak\nNISAEren erakunde erabiltzaileen betebehar orokorrak\n– Bitartekaritzarako plataforma kudeatzen duen erakundearekin (NISAE) hitzartzea lotutako zerbitzuen errendimendu- eta monitorizazio-probak egitea, eskuragarri daudela bermatzeko.\n– Zerbitzuek dituzten elementu aktiboak kudeatzea eta mantentzea eta zerbitzuok emateari eragiten dioten gorabeheren berri ematea bitartekaritzarako plataforma (NISAE) kudeatzen duen erakundeari.\n– Irtenbideen jarraitutasuna bermatzeko behar diren laguntza-zerbitzuak mantentzea, eta irtenbide bakoitzari dagozkion arduradunen nahiz laguntza-zentroetako kontaktu operatiboak bitartekaritzarako plataforma (NISAE) kudeatzen duen erakundeari eman eta han eguneratzea.\n– Bitartekaritzarako (NISAE) kudeatzen duen erakundearekin elkarlanean aritzea gorabeherak hautemateko, diagnostikatzeko eta konpontzeko, hala badagokio gorabeherak konpontzeko denbora murriztea bermatzen duten ekintzak eginez.\n– Toki-erakundeekin edo haien menpeko zuzenbide publikoko erakundeekin sinatu diren akordioen berri ematea bitartekaritzarako plataforma (NISAE) kudeatzen duen erakundeari, hitzarmen honetan sartutako irtenbide teknologiko bakoitzaren funtzionaltasunak eskuratzea ahalbidetzeko.\n– Hala xedatzen duten irtenbide teknologikoetarako, zerbitzuak emateko behar den informazio legal, administratibo eta teknikoa nahiz herritarrek ezagutu behar duten beste edozein informazio deskribatzen duten agiriak eguneratzen laguntzea; kasuan kasuko irtenbide teknologikoaren »Zerbitzu Gutuna" deituko zaie.\nNISAEren koordinazio operatiboa\n– Elkarreragingarritasunerako nodo gisa, NISAE bitartekaritzarako plataformaren bidez, informazioa igorleen eta errekeritzaileen artean trukatzeko ohiko funtzionaltasunak eskaintzen ditu.\n– Lagapen-hartzaileak eta errekeritzaileak kudeatzea lagatzaile bakoitzak ezartzen dituen baldintzen arabera.\n– Herritarren inolako informaziorik ez gordetzea datu-trukeen ondorioz.\n– Dagozkion mekanismoen bidez trukatzen den informazioaren konfidentzialtasuna eta osotasuna ziurtatzea.\n– Sistema 24x7 funtzionamenduan edukitzea.\n– Erakundeei laguntza ematea eta komunikazio eta gorabehera guztiak kudeatzea, errekeritzaileekin eta igorleekin elkarlanean.\n– Erabiltzaile eta integratzaileentzako arreta-zentroa edukitzea, sistemaren inguruko gorabehera guztiak bideratzeko, eta haren kontaktu-datuei buruzko informazioa ematea.\n– Plataformako jarduerari eta erabilerari buruzko txostenak egitea, kontuan hartuz erakundeek egindako kontsultak eta haiei egindakoak.\n– Sistemak garatzea eta mantentzea eta datuen segurtasuna eta pribatutasuna araudi aplikagarriaren arabera bermatzea.\n– Auditoretza-lanetan laguntzea igorleak edo lagatzaileak eskatzen duen guztietan; horrelako kasuetan, trazabilitaterako eta estatistiketarako hitzartutako datuak gordeko dira, datuok behar denean aztertu ahal izango dira eta sisteman egindako eragiketen sekuentzia berregin ahal izango da.\n– Web atari informatiboan (www.nisae.izenpe.eus) plataformari buruzko dokumentazio guztia jartzea, besteak beste:\n● Erakundeek dauzkaten datu-elkarreragingarritasuneko zerbitzuen katalogoa, honako hauek barne hartzen dituena: zerbitzu horiek eskuratzeko protokoloak, erabil daitezkeen kontsulta-metodoak, informazio tekniko jakingarria eta errekeritzaile bakoitzak eskatzen duen informazioa.\n● NISAE plataformako elkarreragingarritasun-zerbitzuak eta gainerako modulua erabiltzeko bete beharreko inprimakirako sarbidea.\n● Erabiltzaileen eta integratzaileen arretarako zentrorako sarbidea.\n● Gorabeherei buruzko informazioa.\n● NISAEk ematen duen zerbitzuaren inguruko berriak.\nIgorlea eta errekeritzailea\n● Baimenen kudeaketa.\n● Elkarreragingarritasun-zerbitzuen kudeaketa.\n● Lagatzaileentzako eta lagapen-hartzaileentzako arreta zalantzak argitzeko eta gorabeherak konpontzeko.\n● Jarduerari eta erabilerari buruzko txostenak.\n● Lagatzaileentzako eta lagapen-hartzaileentzako laguntza teknikoa datuak trukatzeko zerbitzuak gaitzeko.\n● Sistemen eta aplikazioen garapena eta mantentzea.\nCCASA, IZFE, Lantik – Biscaytik, hurrenez hurren Arabako, Gipuzkoako eta Bizkaiko Aldundien berezko baliabide gisa, dagokien Foru Aldundiaren, haren menpeko erakunde eta organismo guztien eta dagokien lurralde historikoko udal eta toki-administrazio guztien igorle eta errekeritzailearen rola hartuko dute gain, lurralde historikoko hiriburuarena eta haren menpeko erakundeena izan ezik. Hortaz, igorle eta errekeritzaile gisa dituzten funtzio eta erantzukizun guztiak hartuko dituzte.\nBilboko, Donostiako eta Vitoria-Gasteizko udalak\nBilboko, Donostiako eta Vitoria-Gasteizko udalek edo, eskuordetuz gero, informatika-zerbitzuak ematen dituzten haien erakundeek, kasuan kasuko udalaren eta haren menpeko erakundeen igorle eta errekeritzailearen rola hartuko dute gain. Hortaz, igorle eta errekeritzaile gisa dituzten funtzio eta erantzukizun guztiak hartuko dituzte.\nLagatzaileak eta lagapen-hartzaileak\n– Truke-zerbitzuetan eskuragarri dauden datuak trukatzeko beren zerbitzuen katalogo edo erregistrorako informazioa utziko du beste erakunde batzuen esku, kontsulta dezaten.\n– Zerbitzuak eskuratzeko baimenei dagokienez:\n● Eskaintzen dituzten datuak trukatzeko zerbitzuak eskuratzeko protokoloak eta baldintzak, baimentzen diren metodoak eta errekeritzaile bakoitzak jakin behar duen informazioa ezarriko ditu.\n● Eskaera bat baztertzen edo ukatzen denean, justifikatu egingo du.\n● Auditoretza-politika zehaztuko du eta aldizkako auditoretzak egingo ditu bere datuen kontsultei buruzko sistemaren erabileraren inguruan.\n– Lagatzaileak baimendutako izapideei eta prozedurei buruzko informazioa eskatuko du, administrazio-prozedura baten esparruan.\n– Datuak eskuratzeko lagatzaileak ezarritako baldintzak beteko ditu.\n– Interesdunari baimena eskatuko dio, lege batek horretatik salbuetsi ezean, eta sistematik jasotako erantzuna adieraziko du kasuan kasuko espedientearen eremuan.\n– Kontsulta bakoitzean lortutako informazioa kasu bakoitzean egokia den xederako erabiliko du. Gainera, kontsulta bera behar adina aldiz eta kontsulta dagokion izapideak eskatzen duen bakoitzean egingo du eta ez-betetzeen ondorioz sor daitekeen erantzukizuna gain hartuko du berariaz.\n– Auditoretza-lanetan lagunduko du hori eskatzen zaionean, lagatzaileari kontsultak kontrolatzeko behar diren informazioa edo agiriak emanez.\n– Ez dio eskatuko lagatzaileari informazioa hitzarmenean, eranskinetan edo alderdiek ituntzen dituzten aldaketetan ezarritakoez bestelako bideak erabiliz bidaltzeko.\n– Ez die eskatuko interesdunei lagatzaileak emandako ziurtapenak edo agiriak aurkezteko. Aitzitik, informazio hori hitzarmen honetan ezarritako sistemaren bidez transmititzeko eskatuko dio lagatzaileari, non eta ez den ezinezkoa, arrazoi teknikoengatik edo antolamenduagatik, lagatzaileak informazio hori ematea.\nBaldintza teknikoak eta funtzionalak\nAdministrazioen arteko datu-bitartekaritzarako plataformaren ezaugarriak\nDatu-bitartekaritzarako plataforman sartzeko modua\nSegurtasunari buruzko zehaztapenak\n– Autentifikazioa: zerbitzuan sartzen diren erabiltzaileen identifikazioa, UIT X.509 gomendioaren 3. bertsioa edo haren gainekoak betetzen dituen indarreko ziurtagiri elektroniko onartuaren bidez edo indarreko legean jasotako beste identifikazio-sistema batzuen bidez.\n– Baimenen kudeaketa: enplegatu publikoei eta aplikazioei baino ez zaie sarbidea emango, eta gaituak izan diren kontsultak egiteko baino ez.\n– Sinadura elektronikoa: eskaera guztiak ziurtagiri elektronikoarekin (X509 v3) sinatuko dira (XMLDSig).\n– Trazabilitatea: sistemak egiten diren kontsulta guztiak erregistratuko ditu, beti enplegatu publikoa edo aplikazioa (ziurtagiri elektronikoaren bitartez), kontsultaren unea (denbora-zigilua) eta haiek egin diren xedea identifikatuz. Erregistratutako datuen osotasuna bermatzen du sistemak, sinadura elektronikoa erabiliz.\n– Konfidentzialtasuna: sistemak trukatutako datuen konfidentzialtasuna bermatuko du. Erakundeen artean egiten diren komunikazio guztietarako https protokoloa (SSL) erabiltzen da eta, gainera, Euskalsareak, zati nagusian, datuak zifratzeko neurri gehigarriak ematen ditu.\n– Osotasuna: egiten diren kontsulta guztiak nahiz itzultzen diren erantzunak elektronikoki sinatuko dira trukatutako datuen osotasuna zein esku hartzen duten alderdien identitatea eta kontsultaren nahitaezko onarpena bermatzeko.\n– Denbora-zigilua: datu-bitartekaritzarako plataforman erregistratutako jardueren eta gertaeren data eta denbora ziurtatzeko, denbora-marka bat erabiliko da edo, hala badagokio, Izenperen TSA denbora-zigiluko konfiantzazko zerbitzu kalifikatua.\n– Ikuskagarritasuna: eskaera guztiak eta dagozkien erantzunak sisteman erregistratzen dira, dagozkien sinadura elektronikoekin eta denbora-zigiluekin. Eskaera guztiak identifikatzaile bakar batekin identifikatzen dira. Gerora berreskuratzea ahalbidetzen du identifikatzaile horrek, erreklamazioak edo zerbitzuaren auditoretzak egonez gero.\n– Auditoretza: datu-bitartekaritzarako plataformak auditoretza-modulu bat izango du. Modulu horretan, egiten diren datuen kontsulta guztiak, testuinguruari buruz lotutako informazioa, eskatzailearen identitatea, kontsultaren data eta xedea eta kontsultak berak eragindako gertaera garrantzitsuak geratuko dira erregistratuta. Erregistratutako informazioaren osotasuna eta nahitaezko onarpena bermatuko dira, sinadura elektroniko eta denbora-zigiluko tekniken bidez. Halaber, neurri teknikoak ezarriko dira eraginkortasun teknikoa edo segurtasuna direla-eta linean gordetzen ez den informazioa eskuragarri izatea eta berreskuratu ahal izatea bermatzeko. Behar diren baimena eta egiaztapena dituzten langileak bakarrik sartu ahalko dira plataformaren auditoretzaren funtzionaltasunetan.\n– Informazioaren kalitatea: datuen kalitatea haiek zaintzen dituen erakundearen erantzukizuna izango da.\n– Administrazio ordezkaria: erabiltzaileen kudeaketa (altak/bajak/aldaketak) errazteko, erakunde bakoitzak kudeaketa horretaz arduratzen den administratzaile bat edukitzea onartzen du sistemak.\n– Segurtasun komuneko politika: informazioa eta eskainitako bitartekaritza-zerbitzuak behar bezala babesteko behar diren segurtasun-neurriak zehazteko, aplikazioen segurtasun-, normalizazio- eta kontserbazio-irizpideak betetzeari buruzko araudi eguneratua kontuan hartuko da, baita urtarrilaren 8ko 3/2010 Errege Dekretutik (administrazio elektronikoaren esparruan segurtasun-eskema nazionala arautzen duenetik) aplikagarriak direnak ere.\n– Arriskuen azterketa eta kudeaketa, ahal dela hedapen handiko metodologiak erabiliz, hala nola Administrazio Elektronikoaren Kontseilu Nagusiaren Informazio Sistemen Arriskuak Aztertzeko eta Kudeatzeko Metodologia (MAGERIT).\n– Datu pertsonalak babesteari buruzko araudia betetzea, Izaera Pertsonaleko Datuak Babesteari buruzko Lege Organikoan (abenduaren 13ko 15/1999) eta hura garatzeko araudian xedatutakoarekin bat etorriz.\nZerbitzu berriak sartzea\n4.– Ordainketa pasabidea.\na) Toki-erakundearen eta hari lotutako edo haren menpeko erakunde publikoen menpeko organo eta erakundeen edozein aplikazio informatiko gaitzen da finantza-erakundeekiko elkarreragingarritasun-zerbitzua erabiltzeko.\nb) Toki-erakundeak eta hari lotutako edo haren menpeko erakunde publikoek honako hauetan erabili ahalko dute finantza-erakundeekiko elkarreragingarritasun-zerbitzua:\nI.–Herritarrentzat edo enpresentzat den eta ordainketa elektronikoa eskatzen duen edozein zerbitzu elektroniko.\nII.–Aurrez aurreko arretako leihatilak, ordainketa edozein zerbitzutan txertatzeko.\nIII.–Finantza-erakundeek emandako kontu-zenbakien titulartasun-ziurtapenen lorpena.\nc)\tBi alderdiek konpromisoa hartzen dute elkarri jakinarazteko zerbitzuaren bateragarritasunari eragin diezaiokeen edozein informatizazio-neurri.\nd) Euskal Autonomia Erkidegoak autokudeaketa-tresna bat emango die toki-erakundeari eta hari lotutako edo haren menpeko erakunde publikoei. Horri esker, hau egin ahalko dute:\nI.– Ordainketa elektronikoa txertatzen duten zerbitzuak beren kabuz kudeatu.\nII.– Ordainketa elektronikoko sistemaren erabilerari buruzko estatistikak lortu.\nIII.– Ordainketa elektroniko baten egoeraren jarraipena egin, egon daitezkeen gorabeherak konpontzeko helburuarekin.\nIV.– Finantza-erakundeei kontu-zenbakien titulartasuneko ziurtapenak sortatan eskatzea.\nV.– Autokudeaketa-aplikazioan sar daitezkeen erabiltzaileak administratzea.\nc) Behar diren mekanismoak gaitzea toki-erakunde erabiltzaileak honako hauek egin ahal izan ditzan:\nI.– Bere aplikazioak zerbitzuarekin integratu.\nII.– Herritarrei informazioa eta arreta eta erakundeei beharrezko laguntza eman.\nZerbitzuen erakunde erabiltzailearen betebeharrak\na) Herritarrei finantza-erakundeekiko elkarreragingarritasun-zerbitzua erabiltzeko behar diren baliabide guztiak ematea.\nb) Ordainketa elektronikoa zein zerbitzutan egin ahal den jakinaraztea.\nc) Herritarrei informazioa eta arreta ematea eta finantza-erakundeekiko elkarreragingarritasun-zerbitzua antolatzeko elkarlanean aritzea.\nEzaugarri teknikoak eta zerbitzu-maila\nSegurtasun-, konfidentzialtasun- eta auditoretza-betekizunak\nElkarreragingarritasun-komunikazio guztiak zifratu egingo dira (HTTPS)\nLaguntza eta gorabeheren konponketa\nHala ere, plataforma asteko egun guztietako ordu guztietan erabilgarri egotea bermatzeko, Eusko Jaurlaritzak gorabeheretan laguntzeko 24x7 zerbitzu bat prestatzeko konpromisoa hartzen du, finantza-erakundeekiko elkarreragingarritasun-zerbitzuaren funtzionamendu onari eragiten dioten arazoak konpontzeko.